qundao/data-zh-poetry huggingface dataset:
謝懷安州王守
作者：釋居簡
朝代：宋

一寸長淮一寸金，金城千里障塵侵。
犬羊未識元戎面，廊廟先知國士心。
坐使春風生掌握，行孚大信控喉襟。
夜嚴玉帳清如水，小復輕裘緩带吟。
謝昌鑑堂
作者：釋居簡
朝代：宋

三年雪峰居，飽喫雪峰飯。
不弄死鱉鼻，終日視雲漢。
衆狙紛喜怒，我儂只管看。
鑑堂賞此音，一唱復三嘆。
無端高索價，擔起睦州板。
問之何因爾，佛法不怕爛。
謝晦齋倅嘉興
作者：釋居簡
朝代：宋

春風藝蘭茝，采采山之阿。
廣庭拓餘地，華風日編摩。
芳潔漸可冀，榛莽常婆娑。
紫芽茁新馥，薰蕕相錯摩。
引類連根株，圖蔓費斧柯。
何知種植勤，苦心忘鬢皤。
九畹與百畮，恨少不恨多。
薿薿謝庭玉，比德元同科。
餘光燭槜李，散采摇清波。
太湖跨三州，如此明月何。
謝樓別駕
作者：釋居簡
朝代：宋

日者鵷鴻序，年來月旦評。
芳騰新令問，絕似老先生。
特立風塵表，全消鄙吝萌。
步何妨展驥，樂豈俟專城。
書卷終長策，雲窗尚短檠。
不知身富貴，猶遣筆耘耕。
大雅連城重，籝金一羽輕。
無弦皆古意，比竹謾新聲。
玉骨難教俗，金莖只得清。
試論簪履舊，細細勺高情。
謝權府惠府判辨祖相死於邸中非商賈者·其一
作者：釋居簡
朝代：宋

跼蹐復跼蹐，何以昌山林。
華風日遄邁，謬恐山不深。
層巢墮孤鶵，一壺藐千金。
苦心念惸獨，霣涕翻秋淫。
謝權府惠府判辨祖相死於邸中非商賈者·其二
作者：釋居簡
朝代：宋

天書少室價，賈豎晞天恩。
一錢一滴蜜，不甜雲水僧。
冰檗寧苦寒，貨殖其何能。
炎岡鎮烈烈，玉石難分明。
謝江東丘少卿漕使
作者：釋居簡
朝代：宋

宣城阡陌連當涂，山田瘦瘠圬田腴。
築塍作圬九十四，頻年風水圬爲湖。
圬中饑氓水入戶，私迫公催猛如虎。
三分更索水花苗，名色創聞氓不諭。
流移轉徙道邊泣，併日不能謀一食。
有生誰弗惜天年，望望誰寬倒懸急。
江東使者愁上眉，惄然軫懷若調饑。
疾呼官吏訪田里，蠲租除賦甦顛隮。
勸糶開倉賑寒餓，氓命垂垂出湯火。
貪殘俗吏漫窺窬，狡獪猾胥成㦬懡。
家家禱公願公壽，千億子孫天地久。
宣城彰教住山人，斐然相此歌謠聲。
謝疏寮高祕書同常博王省元見過·其一
作者：釋居簡
朝代：宋

友生朱與葛，月旦說疏寮。
老錫思投越，春江夢趁潮。
句新哦易熟，燈喜剪難消。
聞道搴旗鼓，山林不寂寥。
謝疏寮高祕書同常博王省元見過·其二
作者：釋居簡
朝代：宋

不縱青雲步，行間著得麽。
官居最華要，吟似老頭陁。
行輩今差少，聲名早厭多。
猶將三萬軸，清夜答弦歌。
謝盤野黄文昌·其一
作者：釋居簡
朝代：宋

易入亞夫營，難收四海名。
兩全無可媿，獨以退爲榮。
蕭灑霜髯古，敷腴玉色明。
神仙在平地，跬步到鈞衡。
謝盤野黄文昌·其二
作者：釋居簡
朝代：宋

日課芳菲譜，歸來手自栽。
有詩隨意好，無日不花開。
鷗鷺論心事，雲山入酒杯。
綺羅簾幕靜，處處小蓬萊。
謝簟化主
作者：釋居簡
朝代：宋

三載歸來打葛藤，打成秋水水無痕。
脇尊者睡長開眼，脇亦何曾印簟紋。
謝葉文昌二首·其一
作者：釋居簡
朝代：宋

星履聲中識典刑，洗空浮俗快雙明。
四朝孰愈德耆艾，九鼎曷如身重輕。
只作尋常高步武，安知咫尺是鈞衡。
沖和一點關埏埴，噫欠春風六合生。
謝葉文昌二首·其二
作者：釋居簡
朝代：宋

鏡裏津津喜上眉，人情瘦瘠遁心肥。
環中小復事虛應，方外敢忘求實歸。
客好潔羞南澗藻，家常草具北山薇。
難消閑裏舒長日，脩綆何須絆落暉。
謝陳紫薇致香秔一再寵和仍次韻·其一
作者：釋居簡
朝代：宋

精瓊老瓦汰沉沙，蜂掠殘零晚未衙。
功謝囊中餐玉法，鉢分天上縯綸家。
蔓雖引去徐留蔕，鞭欲行來嫩挑芽。
野蔌衆多煩飣餖，敢從一筯萬錢誇。
謝陳紫薇致香秔一再寵和仍次韻·其三
作者：釋居簡
朝代：宋

可能擲米化丹砂，更記人間早晚衙。
腰欲直伸輕五斗，供慙素餐漫千家。
清新變雅多奇態，鄙吝消它幾許芽。
不是鳳池提此話，紛紛浮俗浪傳誇。
謝陳紫薇致香秔一再寵和仍次韻·其二
作者：釋居簡
朝代：宋

一掬甘泉煮白沙，群峯秀整似排衙。
無錢買帖臨求米，背俗論交類喪家。
續遣新吟欺白雪，又如活火剪黄芽。
海商不惜兼金價，傳向雞林國裏誇。
謝陸少監分惠渭南劍南家集
作者：釋居簡
朝代：宋

故家騷雅傳，翼翼見芳繼。
况如孫仲謀，不敗乃翁事。
圭殘入裒拾，璧斷歸次第。
自成一家學，忍使隻字棄。
若翁喻蜀時，名勝各超詣。
初從漢西京，綿綿振末裔。
相如子雲後，經術奮多士。
巋然今隴蜀，淵乎古洙泗。
馮劉振風霆，劉李渺涯涘。
况復有小李，雋永出大胾。
翁來試掉鞅，平地快奔駟。
逸駕相後先，六月乃一稅。
渭南問風俗，劍南看形勢。
岷峩連蓬婆，風賦達駢儷。
雕鎸到微茫，抉剔逮菑翳。
連絡數十城，八萬四千偈。
彬彬奐文采，爛爛存表制。
分甘成暗投，效顰更拙計。
瓊琚報木李，美齊詔當世。
乃今得瓊琚，何以答佳惠。
謝隨菴趙牧之墨竹
作者：釋居簡
朝代：宋

胸中千畝不願餘，穎也戲劇資軒渠。
湖州九原不可作，百年合浦今還珠。
玄卿濃淡知權變，淋浪迅疾如馳電。
爲君擊節賞此音，孝娥廟刻題黄絹。
君胡不歌石鼎聯，兩手笑拍彌明肩。
又不釣垂五十犗，六鰲一掣空重淵。
幻成群玉參差立，露梢點滴鮫人泣。
鶻落還從兔起時，一機纔失嗟無及。
我住雙岩峯下寺，夢斷池塘無一語。
家山新綠報平安，萬金墮眼寬西顧。
葛陂頭角猶完全，鏡中觀影俱茫然。
坐令野人破屋壁，萬里風煙生咫尺。
謝高秘書雪蕈
作者：釋居簡
朝代：宋

瘦雲臞雪漱霜漪，煙火無功合茹芝。
囊錦若編群玉府，樹雞吟續晚唐詩。
識全
作者：釋居簡
朝代：宋

占得沙邊柳外春，更專吟嘯管陰晴。
延祥觀後茅茨老，月旦工夫子細評。
讀南遷錄
作者：釋居簡
朝代：宋

垂垂胡運風燈掣，不悟鼎中猶鱍剌。
後庭玉樹不摇春，只看婆娑雙勃脫。
提刀策馬兆自南，夢中宿憤方深銜。
子生母死託諸母，禍既滋蔓難夷芟。
骨肉相殘甚於寇，倒把太阿歸女手。
寧能同死不同生，掎角亟圖鄰壤捄。
奮戈禿體空無前，傾巢倒穴成播遷。
飄零左衽餘南冠，孫又生子罹腥羶。
回頭九十年中事，水淺蓬萊人換世。
順昌之捷金刀回，商虢破竹丘山頹。
韓劉亦復不世出，英勇棄捐如擲礫。
短檠伴語南遷話，泪眼不晴徹遥夜。
應是天歸古汴都，却教胡羯先驅除。
讀岳鄂王傳
作者：釋居簡
朝代：宋

百鈞不挽射羿弓，朔望酹酒馬鬣封。
從來知子莫若父，許以徇國輸精忠。
相州去謁大元帥，是時元帥方潛龍。
華風忽與慶雲遇，千載一德明良同。
南薰門外衆制寡，鐵路步上雌决雄。
浮屠連牆望塵靡，枴子如山隨手空。
僞齊可紿不可殺，兀朮可間毋庸攻。
寇連諸道解如瓦，氣吐千丈長於虹。
聲先到處皆春風，桀驁怙很摧枯蓬。
中原跂踵戴舊德，蕭牆稔禍基元凶。
當時劍握不倒置，直北馬首無由東。
全尺寸地有餘刃，半九十里隳奇功。
老羆既陷百尺穽，長城遂摧千丈墉。
群姦尾摇蜂蠆毒，一蟇吻納蟾蜍宮。
强胡妄冀脫虎口，殘喘忽重甦犬戎。
難平者事有成算，可投之機無再逢。
鄉來望諸報燕惠，無怨無怒方雍容。
其誰掩卷輒慟哭，主父偃與齊蒯通。
黄金臺圮置勿論，問之胡不達四聰。
昔人已矣不可作，後來更復將焉從。
審如機括發必中，誠與日月昭而融。
將軍碧電摇百步，跨竈英勇尤折衝。
乾坤不朽忠義骨，光騰抔土方朣朣。
春秋不書六月雪，是日集霰回泠風。
杞傳百世子配食，天定勝人還至公。
亂臣賊子生看好，遺臭不老均翾蟲。
坐令三光五岳氣，百歲左衽昏濛濛。
周南滯留奮椽筆，折姦全直傳無窮。
浯溪大字倘可法，燕然蒼蘚知誰礱。
開禧之事如昨日，清淮灑血連天紅。
動逾二紀不解甲，殘虜尚銳蘄黄鋒。
噬臍太息復太息，遺恨黯黯齊崆峒。
至今姦血澤遺類，忠憤鬰鬰填人胸。
向使二子及見此，慟哭豈止喧旻穹。
古愁連環不可解，除是帝舜開重瞳。
讀曹侍郎去國表
作者：釋居簡
朝代：宋

立螭持橐孰非榮，未若江頭一葦輕。
失侶鴛鴻空悵望，喜歸鷗鷺亟將迎。
雍容譚笑不但已，去就始終如此明。
疏似南陽出師表，盡傾肝鬲寫生平。
讀泣蘄錄
作者：釋居簡
朝代：宋

蘄當淮楚衝，虜騎如雲隤。
書生膽如斗，激烈生風雷。
備禦盡吾力，力殫心不灰。
誓與城存亡，不遣疋馬回。
忍死不忍屈，視死猶去來。
一州同一心，忠憤鐵石開。
舍生貴取義，肯顧兒女哀。
話頭素講明，餘刃方恢恢。
視古不愧今，落落俱雄才。
援師窘於兔，趑趄山澤隈。
遂使破賊手，不復殲渠魁。
儀刑古睢陽，觀闕雙崔嵬。
傳後韓愈書，芒寒燉九垓。
不知蘄州傳，大手今誰哉。
讀賈太傅傳·其一
作者：釋居簡
朝代：宋

諸老先生總未言，一言中的已先聞。
守成天子恭沉默，不妬多功重少文。
讀賈太傅傳·其二
作者：釋居簡
朝代：宋

七日平城戒覆車，不容年少係單于。
用賢勿貳君知否，不用何須歎不如。
貣粟·其一
作者：釋居簡
朝代：宋

我有一斗粟，不暇春作糜。
寧受藜莧誑，不忍剛腸嘶。
要果天下腹，吾饑吾敢辭。
長願飽者飽，毋使饑人饑。
貣粟·其二
作者：釋居簡
朝代：宋

古之聖之清，吾獨稱夷齊。
采薇替周粟，所樂甘如飴。
山亦不義山，薇亦不義薇。
惟其不素食，食粟令人思。
貧女觀音
作者：釋居簡
朝代：宋

雪藕銖衣不自珍，人間絲枲謾紛紜。
何如小白花山上，別剪彤霞與白雲。
貧樂堂
作者：釋居簡
朝代：宋

瓦盂脫粟自成歌，直與簞瓢不較多。
弗恨道人貧似我，却嫌所樂弗如它。
賀宇文樞使
作者：釋居簡
朝代：宋

伊洛正音聞者寡，邪說異端難並駕。
春風不到六經堂，和煦無由藹天下。
卓然人物既興起，浩然一氣均陶冶。
橫秋霽月耿東南，勁草疾風知用舍。
隄障狂瀾如砥柱，淵源理學扶宗社。
伊周文憲復精明，漢唐述作俱陵跨。
論道經邦坐策勳，彈冠束带無遺野。
遂令四海九州內，三尺兒童恥言伯。
太山盤石固無疆，亂臣賊子胡爲者。
今日樞庭拜宇文，還似前朝相司馬。
賀曹秘監
作者：釋居簡
朝代：宋

隴蜀歸來寵更隆，舊盟鷗鷺望鵷鴻。
一時父子俱佳士，異代師生各少蓬。
芸不用防新蠹損，腹須頻曬曉曈矓。
道山自是樓居樣，還與岷峨一笑同。
賀李臨海雨
作者：釋居簡
朝代：宋

喚得蜿蜒覺黑甜，油然雲氣起沉潛。
一聲霹靂飛寥泬，三日霶𩃱洗赫炎。
水足舊畦仍浸閘，夜凉新月又闚簷。
令君後樂先黎庶，大有今年不再占。
賀湖州太守劉右司
作者：釋居簡
朝代：宋

輔郡殊非列郡同，樓居闊著水晶宮。
膽嘗故壘煙塵外，心在清流湛染中。
看不足山歸賦詠，發無餘藴到鴻濛。
華陽壁記多名輩，先爲蘇家述長公。
賀陳中書除夕郎
作者：釋居簡
朝代：宋

小舟回櫂清苕曲，林下新傳拜夕郎。
品固自高庸借重，官非因夭始騰芳。
人都不到天游處，馬尚能尋夜直堂。
只尺鈞衡住無屋，萬間庇士可曾忘。
賈長江畫像
作者：釋居簡
朝代：宋

苦吟京華春，韓門得歸鄉。
但知空啞羊，未暇識龍象。
逢人問梓州，策蹇來長江。
長江蛟龍怒，濤瀾相舂撞。
公來一彈壓，熨帖平如鏡。
新吟若爲容，萬古秋濤瑩。
贈丁相士
作者：釋居簡
朝代：宋

張雪湖家苜蓿盤，坐中著眼恐應難。
似華表鶴仍同姓，與華山人不兩般。
客舍須尋佳處住，熱官多是冷時觀。
却須索我形骸外，莫作三支一等看。
贈冩竹葉生
作者：釋居簡
朝代：宋

三年一楮成，九年一弓就。
雖刮造化骨，總落造化後。
葉生翻襪法，二者竟何有。
因依霜節勁，繾綣虛心厚。
細意幻扶疎，與俗洗棼垢。
慨慷縱一醉，頃刻便千畝。
不知盤礴時，更有全牛否。
忍貧不謀富，捉衿見兩肘。
千愁憐竹瘦，百屋嫌銅臭。
雖無種秫田，亦有吸川口。
贈吳兄仲孚
作者：釋居簡
朝代：宋

策慵推病枕，刺字忽來前。
未說名瓜子，先傳姓口天。
鴻蜚煩送目，蛩響動吟肩。
窮與窮相值，秋風已颯然。
贈四明言上人
作者：釋居簡
朝代：宋

太玄譏太白，淡掃却清新。
紙上忽垂實，鏡中如寫真。
荔丹晴態度，桃暈雨精神。
說與鉛黄手，緇雲不受塵。
贈因長老
作者：釋居簡
朝代：宋

金猊鐵脊鐵腰頑，趁鼠隨狐屈折難。
因是正因須自信，避些炎熱耐些寒。
贈天台權上人
作者：釋居簡
朝代：宋

老荷紉綴晚秋前，冷榻曾無坐客氊。
旋剪玉蟲觀細字，欲分半芋且遲眠。
贈婺女黄澹翁
作者：釋居簡
朝代：宋

掉牧羊鞭弗學仙，十年不轉舊星躔。
僦無鄭廣文官舍，醒欠蘇司業酒錢。
前席對床偎死火，反騷續雅聒清眠。
江湖事業掀天地，豈在纍纍六印邊。
贈御前梁宮幹
作者：釋居簡
朝代：宋

梁楷惜墨如惜金，醉來亦復成漓淋。
天籟自響或自瘖，族史閣筆空沉吟。
前日去尋子趙子，道院水亭秋色裏。
幻成趙子騎蹇馿，瀟洒不減騎鯨魚。
又冩深衣跨牛客，雲生谷口耕阡陌。
按圖絕叫喜欲飛，棹筆授我使我題。
我方拄眼孤山西，岑樓殘碧澹掃眉。
見成一段詩中畫，宜雨宜晴四時挂。
輸與滕王蛺蝶圖，坐收少室山人賈。
贈心上人
作者：釋居簡
朝代：宋

一抹新霜雁背寒，滿庭疎雨客衣單。
苦心莫負韋編絕，歲晚歸來語夜闌。
贈心鑒相士
作者：釋居簡
朝代：宋

被褐懷珍眼力高，區區不復數秋毫。
從來方才湛如水，萬象森羅何處逃。
贈悟上人
作者：釋居簡
朝代：宋

峩峩復湯湯，夭閼不可尋。
哀絲一彈絕，不捄焦尾瘖。
遂使箏笛耳，喜厥鄭衛淫。
劃然勇爲賞音廢，此道未必皆平沈。
盍觀薰弦育萬彙，不育傲很頑嚚心。
廩完未既使浚井，僅脫死地仍床琴。
拳拳終慕不知老，放勛賞此不賞其聲音。
聖賢不與我殊類，出乎其類吾所欽。
彈兮須彈古人意，學平當學有虞氏。
贈穎師者韓退之，悟師鑑賞今其誰。
贈日本國僧順侍者
作者：釋居簡
朝代：宋

粟散王都藐莫知，星分棋布海中泜。
三韓未遠須重譯，九土雖中共秉彜。
但見神僧巍跨水，弗聞君子陋居夷。
由余季札高千古，更復區區桀蹠爲。
贈皓律師
作者：釋居簡
朝代：宋

皓也毘尼學，精於玉帳嚴。
蟻酣停掃砌，燕乳記勾簾。
茶鼎敲冰煮，花壺漉水添。
夢回池草綠，忍踐綠纖纖。
贈筆工
作者：釋居簡
朝代：宋

散捉紫毫新脫穎，玄泓渴飲淬鋒寒。
將軍翰墨場中老，避槊方知奪槊難。
贈筆工
作者：釋居簡
朝代：宋

護惜神鋒逮缺殘，回觀敗塚只潸然。
只今汗血無人問，朽骨成山直幾錢。
贈製香蠟茶者
作者：釋居簡
朝代：宋

玄質團團玉不如，翠鈿小切試昆吾。
文園病酒文君老，盍薦芳甘瀹道腴。
贈鄭尊聖
作者：釋居簡
朝代：宋

束髮親前輩，三朝習舊聞。
橐虛藏缺研，刻斷綴殘文。
耆古尋無跡，嗟今獨有君。
憐君貧似我，分贈只溪雲。
贈鶴鳴馮高士
作者：釋居簡
朝代：宋

靜對深爐養白砂，又從活火剪黄芽。
蛻塵與世羽凡骨，看鏡爲誰開曉霞。
萬里脚頭元自穩，一毫心事不曾差。
何時采藥天台去，爛醉桃源幾樹花。
赤城六章章四句·其一
作者：釋居簡
朝代：宋

赤城峩峩，霞摽錯摩。
篤生斯人，絕超凡科。
赤城六章章四句·其三
作者：釋居簡
朝代：宋

念昔三輔，湖獨紛委。
逮公來斯，苕霅涇渭。
赤城六章章四句·其二
作者：釋居簡
朝代：宋

峩峩赤城，磅礴九地。
斯人篤生，水瘦石悴。
赤城六章章四句·其五
作者：釋居簡
朝代：宋

伊我無酒，注彼觩兕。
願公華衮，式昌厥嗣。
赤城六章章四句·其六
作者：釋居簡
朝代：宋

亦復願公，嘯吟紫微。
㑭我紫微，嬉其莞而。
赤城六章章四句·其四
作者：釋居簡
朝代：宋

千里壽公，禱公壽康。
惠洽兆庶，日飛百觴。
趙侯遥碧軒
作者：釋居簡
朝代：宋

一峯中雄酋，兩峯拱而立。
嶄然入雲表，煙開翠鬟濕。
佳山如佳士，可望不可及。
詩人覷天巧，妙處歸眼力。
新營稱華扁，收此一寸碧。
婆娑在其下，繾綣與之習。
嗟哉塵土中，膏火日煎急。
青層但坐對，皓首未暇識。
趨舍各有適，枘鑿不相入。
何當山上頭，裴回瞰原隰。
趙大卿歸自四明
作者：釋居簡
朝代：宋

玉輪碾秋旻，一印印百川。
分光落涇渭，湛染尤澄鮮。
素魄當清流，似喜清流賢。
冰澌鑑伊洛，支脈逮澗瀍。
悠悠涵萬象，冏冏洞九淵。
可照濁水源，豈異投漪漣。
涇也自由渾，月也虧仍圜。
各不改故常，亦復無黨偏。
不知夫如何，竟爲渾者獧。
天高杳難問，此理何時宣。
趙宜興訃至·其一
作者：釋居簡
朝代：宋

千緒亂紜紜，今才整得清。
泉羞廉不污，鏡笑醜嫌明。
方聽棠陰頌，俄傳薤露聲。
半規華月老，冏冏又東生。
趙宜興訃至·其二
作者：釋居簡
朝代：宋

百里寄豐凶，休仍與戚同。
小心三日婦，宏略九年弓。
犢用刀償價，人疑蔀發蒙。
來年花滿縣，何似去年紅。
趙州贊
作者：釋居簡
朝代：宋

禪在口皮邊，機攙石火先。
破家纔十八，更不使爺錢。
東南西北，門開兩邊。
相見了也，十萬八千。
趙左廂再薦
作者：釋居簡
朝代：宋

勤苦佐豐年，成功只聽天。
聊揮數寸管，不費一文錢。
燈婁層葩剪，楊曾百步穿。
宗藩大廷對，可惜兩名先。
趙希旦求頌化錢還度牒債
作者：釋居簡
朝代：宋

天源流入梵王家，出斗何曾有跳蝦。
拈却債根除却病，莫教話墮似師爺。
趙府錄官滿·其一
作者：釋居簡
朝代：宋

平反固盡情，此話久彌新。
動以中爲的，居嫌恕寡隣。
暗螢方自照，屈蠖倩誰伸。
好在庭前樹，長懷雪後春。
趙府錄官滿·其二
作者：釋居簡
朝代：宋

蕭洒宣城掾，仙源似布韋。
欲疏伊洛正，不與父兄違。
霧隠雖如晦，胎仙弗願肥。
暮雲無限思，金溜一竿微。
趙憲使席上
作者：釋居簡
朝代：宋

鄉來踏雪旴水濱，雪雲貼水一樣清。
老玉堂仙在江上，玉色照耀梅花明。
亦有過庭一雙玉，翠鸞矯矯停梧竹。
乃翁事業在太史，天遺塤箎響相續。
淛江以西秋雨餘，一道十九幾爲魚。
懸金併日相喣濡，官憂輸賦私憂租。
鮮明綉衣霄漢立，終日講明荒政急。
只今人命在盆底，猶解倒懸端不啻。
趙昌折枝芍藥
作者：釋居簡
朝代：宋

韶光欲盡伴荼蘼，收拾華風在一枝。
不惜丹鉛和露寫，惜它姚魏不同時。
趙禪菴
作者：釋居簡
朝代：宋

面面蒼崖似削瓜，濤翻鼉鼓半天撾。
依稀劉阮曾行處，無數水邊桃未花。
趙節推挂冠·其一
作者：釋居簡
朝代：宋

不爲鱸魚不爲蓴，只思天際九華青。
心關幽事惟招隠，脚到榮途亟引齡。
營掾廨成纔燕賀，笑虞羅巧嘆鴻冥。
樂閑趁得身强健，振厲仙源擅德馨。
趙節推挂冠·其二
作者：釋居簡
朝代：宋

虛舟所至信浮沉，揭厲何曾較淺深。
堅不可磨惟定見，去終難挽是歸心。
書生豈但青衫債，俗子安知綠綺音。
神武門頭舊時月，照人如鏡古猶今。
趙紫芝得羌村圖拉余與趙山中同賦
作者：釋居簡
朝代：宋

中原聞休兵，久客問歸路。
窮途倦策蹇，窘步甚脫兔。
小立候柴荆，互闖走兒女。
喜極先蹙頞，思苦旋煦嫗。
觸緒盡愁態，撫膝見濡慕。
諸鄰稚扶老，旨畜各携具。
老瓦勇倒瀉，飛觴約深注。
居者訴徵調，歸者訴羈旅。
懽呼賀生還，不醉不肯住。
哂乃驪山夢，奇警在團素。
生靈果何罪，此禍竟誰與。
眼明新畫軸，心折舊題處。
掩卷續微吟，玉倚亭亭樹。
趙紫芝雪中見寄·其一
作者：釋居簡
朝代：宋

易銷知地燥，未濟識天慳。
凹凸難行處，模糊轉盼間。
定應憑小檻，頻看釣滄灣。
嫩煮添茶興，何須倒玉山。
趙紫芝雪中見寄·其二
作者：釋居簡
朝代：宋

群峯驚易老，猶自替人寒。
有火雖紅擁，慵吟只白看。
不妨添冷落，何暇掃零殘。
小佇蘢葱日，銷鎔却怕難。
趙郡王施鬬綵法被薦女因爲說偈
作者：釋居簡
朝代：宋

倚福修慧，深丹濃翠。
倚慧修福，砌錦層縠。
福慧兩全，衆彩明鮮。
紫不亂朱，縞不礙玄。
惟茜惟碧，參鱗差翼。
空王座上，一片如織。
善哉命婦，巧思精究。
勸化諸女，如出一手。
惟此命婦，諸善女人。
於壽域中，克康克寧。
女子有行，歸寧母家。
載殞淑身，發明心花。
趙都廂見過
作者：釋居簡
朝代：宋

彷彿巴東縣，空橫盡日船。
晴占收麥候，寒似養花天。
嵐濕窗紗重，雲明幌楮鮮。
商星與參子，相別動經年。
趣徐無競作水仙
作者：釋居簡
朝代：宋

抱獨貧如我，飄然更我憐。
親思文度瘦，婦笑伯鸞顛。
混混污成俗，朣朣碧覷天。
肯移羅襪步，薦菊些林仙。
足娛山亭觀梅
作者：釋居簡
朝代：宋

紫萼騰芳金撚鬚，一花破白萬花疎。
若非參子黄昏後，應是華風邂逅初。
樓上略停橫玉手，壠頭聊代故人書。
潢流漫漫無清影，試瀹山泉導石渠。
躑躅
作者：釋居簡
朝代：宋

露凝丹臉粲芳肌，不御鉛華亦自奇。
强學海棠春睡足，如何學得未醒時。
輝船窗見過
作者：釋居簡
朝代：宋

北宕戒壇纔稅駕，過湖問路扣吾廬。
櫂侵葑畛輕於葉，策盡松陰緩當車。
圖上衆香和露寫，袖中經卷殺金書。
飛來更踐重來約，莫遣山靈訝闊疎。
辯才鐘
作者：釋居簡
朝代：宋

井龍欲振茲山靈，忍使夜旦鐘不聲。
西京舊賜禁猶在，即山鑄得蒲牢鳴。
虛文破壁儼如故，縣官正令今重新。
身歸柱後惠文手，加以束縛投諸囹。
夜囹熖發照城闕，燎原不足方其明。
民皆呼吏捄回祿，駿奔稽顙祈玄冥。
及乎鄉邇寂無覩，更欲炙手嗟無因。
朝聞夕報事從貸，雨濡露濯恩如春。
鄉來光亦上牛斗，九疇分野當豐城。
干將獨往莫耶在，延平濤浪今猶腥。
何如坎井蟄不死，雨晹答響如谷神。
百年逸事付僧史，不然簨簴重刊銘。
迓回菴譙卿持節東淛
作者：釋居簡
朝代：宋

廷尉天下平，軒輊論錙銖。
時稱無冤民，傳載西京于。
舊史讀至此，遺恨輒有餘。
元康神爵間，趙蓋靡其軀。
陵遲至五鳳，繼以韓楊誅。
孝宣不足道，定國其爭乎。
不得言則去，何苦但囁嚅。
大哉平恕心，至是果有諸。
公乎開禧末，定見了萬殊。
大本固易拔，滋蔓非難圖。
在辟疑惟輕，寸田齋以虛。
觸藩豈無羝，漏網固有魚。
執中事寬大，吹春甦槁枯。
近者獲自新，遠者免自洿。
至仁不勝用，盛德多陰儲。
一節雄東藩，六月馳軺車。
歌謠沸先聲，弩矢觀前驅。
清風方泠然，列城斯凜如。
民物破鬰陶，雲翳亦展舒。
歛此一道惠，歸爲商鼎需。
送丙上人
作者：釋居簡
朝代：宋

數墨循行不療饑，南來逴得者些兒。
從前伎倆人知有，管取者些人不知。
送乘侍者歸寧
作者：釋居簡
朝代：宋

佛既强名嫌不做，親猶未老已歸休。
信邪倒見難調護，更復區區笑睦州。
送二僧見拙菴老人
作者：釋居簡
朝代：宋

道契聖天子，年高王老師。
惡聲人不喜，拙處佛猶疑。
未委聞名後，何如覿面時。
欲言言不及，落賺自然知。
送亮老
作者：釋居簡
朝代：宋

揣盡家私件件無，送人住院太空疎。
嫡傳如斗冬瓜印，印破他家肘後符。
送任大卿出知漢州
作者：釋居簡
朝代：宋

就列行初志，專城亦此心。
玉蟾卿月滿，金雁景星臨。
知舊玄裳鶴，從游綠綺琴。
歌風琴在御，夢草鶴同吟。
梁甫誰同調，高山自賞音。
往來三硤險，森布萬靈欽。
信是婁師德，慙非釋道林。
華風一披拂，小草竟蕭森。
不賦空懷土，無枝勇惜陰。
房湖開綠幕，祇樹砌黄金。
駟馬雖難駐，雙旌倘可尋。
逍遥堂舊話，領話望公深。
送伊侍者歸嘉興
作者：釋居簡
朝代：宋

伊纔十二三，便學善財參。
諱懶偏晨起，忘眠聽夜談。
阮貧居道北，符學近城南。
已壯貧如我，青青看出藍。
送侃侍者歸靈鷲
作者：釋居簡
朝代：宋

莫將平淡覓陶潛，紀律嚴於玉帳嚴。
要得瀾翻聯石鼎，也須雪立到茅簷。
太虛自笑花無蔕，佳境誰云蔗不甜。
如此工夫隨分到，靈犀無夜不吞蟾。
送侍左秘書高疏寮得處州·其一
作者：釋居簡
朝代：宋

一水分吳越，幽思可得分。
軟紅援汩汩，堅白掃紜紜。
富卷投囊草，芳餘辟蠹芸。
傍池雙宿鷺，留得水邊雲。
送侍左秘書高疏寮得處州·其二
作者：釋居簡
朝代：宋

詩人去作州，需次小遲留。
風物忺題品，江山怕攪搜。
竹凉深處榻，荈釅醉時甌。
見說三巖好，因書話勝游。
送俞司戶
作者：釋居簡
朝代：宋

落日東郊寺，春風北固橈。
三年控吳楚，幾度到金焦。
岸綠晴初重，汀紅雨後消。
蒲牢鳴夜半，款曲度楓橋。
送修藏主
作者：釋居簡
朝代：宋

同苦同甘只此心，眼開方始覺冤深。
先師本自無靈骨，輒莫區區別處尋。
送傅兄歸江西簡諸宋諸黄
作者：釋居簡
朝代：宋

沖和正脈到江西，中有千岩萬壑奇。
百鍊易成終切玉，一炊難辦必精糜。
艾蕭雜處芝蘭馥，風土殊方枳橘移。
鐵石故家清婉賦，盍臨疎影寄予思。
送僧
作者：釋居簡
朝代：宋

六鐶一振下玲瓏，文入千巖萬壑中。
百鳥不來春又去，善才何處覓行蹤。
送僧
作者：釋居簡
朝代：宋

撥草瞻風不憚遥，因行掉臂上凌霄。
極窮空處翻身轉，更看西湖湛不摇。
送僧
作者：釋居簡
朝代：宋

潑包打了諸方去，弗向諸方豎點頭。
倔强如斯今幾箇，羅籠不住聽渠休。
送僧
作者：釋居簡
朝代：宋

萬里南詢覓送行，恰如日午打三更。
莫將始到牢關句，喚作陽關第一聲。
送僧之太白
作者：釋居簡
朝代：宋

下凌霄渡浙江濤，雪輥濤頭怒弗消。
試看虎跑泉上碧，一漚不作自全潮。
送僧之太白再見癡絕
作者：釋居簡
朝代：宋

路逢執對定非親，似馬蝗將鷺股叮。
莫恨不登烏石嶺，松關嶮過望州亭。
送僧之虎丘
作者：釋居簡
朝代：宋

夫差劍老歛鋒鋩，擊石何須試道傍。
若是鞭笞龍象手，只將尺箠起群羊。
送僧之靈巖
作者：釋居簡
朝代：宋

喫粽胡僧起禍胎，入山桉過出山來。
新豐九上猶嫌少，莫憚崎嶇更一回。
送僧見孤雲掩室
作者：釋居簡
朝代：宋

若見孤雲與老開，款從囚口錄將來。
須知北磵無涓滴，但道親曾探水回。
送元侍者
作者：釋居簡
朝代：宋

國師三喚小空時，眼矚東南意在西。
風雨蕭蕭曉如晦，嘐嘐望爾一聲啼。
送光上人歸鄉
作者：釋居簡
朝代：宋

三回退齒霍山祠，不久終爲唱導師。
見說故山無佛法，從頭要與揣家私。
送六人起雪峰歸江西
作者：釋居簡
朝代：宋

西河獅子迷子訣，馿年夢見者一橛。
若謂六人成大器，何得人荒仍路絕。
古澗瞪目不見底，透得網來猶滯水。
六鰲矯首抃三山，霹靂一聲平地起。
直下羅籠不肯住，行看爲雲復爲雨。
浪花翻處看龍翔，掀倒江西葛藤樹。
送化主
作者：釋居簡
朝代：宋

業識忙忙不負渠，閙中做取靜工夫。
歸來桶底連柆脫，番笑當年老大愚。
送友人歸湖上
作者：釋居簡
朝代：宋

雲卷雲舒欠十成，暮霞曾誤客占晴。
不堪滿載朱涇月，冷落陽關第幾聲。
送吳侍郎婺州之官
作者：釋居簡
朝代：宋

坤維日望虜塵消，鴛序坤珍壓大僚。
持橐愛兄同法從，牧羊友弟並僊鑣。
清流未漲雙溪碧，浮俗先傳五袴謠。
八詠斷弦如可續，爲君折葦度秋潮。
送吳尚書溫州之官
作者：釋居簡
朝代：宋

纔指金華餞阿連，永嘉迓吏復聯翩。
東藩等是二千石，此樂已無三百年。
學士即真尤鮮儷，使君獨立恐難先。
懶雲倘借鮮風便，容與東西刺史天。
送周教授兼簡劉左史薛寺丞·其一
作者：釋居簡
朝代：宋

舍選諸生出，侯藩博士歸。
一官甘獨冷，千仞看群飛。
苦學丹心古，春風泮水肥。
傳衣觀歲晚，先使識摳衣。
送周教授兼簡劉左史薛寺丞·其二
作者：釋居簡
朝代：宋

霜趁殘秋肅，寒侵薄暮生。
帆開吳浪急，鴻挾楚雲橫。
客裏常加飯，人歸得寄聲。
爲詢劉與薛，江漢幾長城。
送哲老上金山
作者：釋居簡
朝代：宋

夾山散衆到華亭，千古令人恨不平。
底事覆車猶不戒，行看此禍又重新。
送善藏主出嶺·其一
作者：釋居簡
朝代：宋

一度遭佗痒處抓，憤然回首要翻交。
誰知到後重遭毒，劫石銷時恨不消。
送善藏主出嶺·其二
作者：釋居簡
朝代：宋

老漢檉样已活埋，七閩從此更無灾。
可憐毒種收餘毒，虎行狼心挽不回。
送夔州何道士
作者：釋居簡
朝代：宋

夔峽希聲洞杳微，賞音猶笑武當遲。
靈蛇束破玄龜殻，應恨從前骨裹皮。
送姜貧樂赴陳華亭約·其一
作者：釋居簡
朝代：宋

僦屋傍西湖，湖光浸屋除。
秋荷紉雨後，鄰米餉齋餘。
句熟如圜轉，謀生似我疎。
拙吟方巧宦，騷雅費甾畬。
送姜貧樂赴陳華亭約·其二
作者：釋居簡
朝代：宋

見說華亭政，平夷似太丘。
適時寬勝猛，幾月很成柔。
袖刺方徂歲，敲弦倏借秋。
尺書頻寄意，君豈致書郵。
送宇文尚書宣撫荆湘
作者：釋居簡
朝代：宋

偉哉不世才，要爲天下奇。
一鶚不待薦，自受虛皇知。
力精運甓處，心切聞雞時。
去年鎮南徐，前年來合淝。
至今軍與民，念之如母慈。
肖象繫遺愛，豈特甘棠思。
便合登巖廊，虛襟待疇咨。
春風玉筍班，夜光增陸離。
荆楚天一方，有生懷保綏。
不向繁劇地，何以觀設施。
明明九重意，大任端自茲。
諸儒浪誇詫，自許傅與伊。
重內不重外，圖安不圖危。
一旦大典章，瞢然如亂絲。
始悟少更歷，雖悔將安追。
有商六百年，不待試者誰。
版築與割烹，中有輔相資。
後世伊傅流，紛紛何多爲。
公乎風塵際，卓犖起一夔。
軒昂氣如虹，霹靂手欲龜。
永懷更一行，策勳早言歸。
坐理天下事，迎刃而解之。
送宋使君呈光祿
作者：釋居簡
朝代：宋

解紱宜新渥，催帆挂曉晴。
宿陰消岸趾，初日動簾旌。
班近尋鵷鷺，親怡燕弟兄。
老人躔次近，同傍紫微明。
送宋左曹得溫州·其一
作者：釋居簡
朝代：宋

翁居藩輔久，叔年又相先。
萬石不足數，一燈無別傳。
家聲青瑣闥，風味赤城仙。
好是猿啼處，霞標最近天。
送宋左曹得溫州·其二
作者：釋居簡
朝代：宋

數峯江上青，宜雨亦宜晴。
著意畫難就，助人吟易成。
縣官懷近郡，郎署暫專城。
况是烹鮮手，襦歌屢有聲。
送宗無傳赴閩帥楊伯子西禪之招
作者：釋居簡
朝代：宋

尚有誠齋老寧馨，來尋方外阿師兄。
滔滔入海如涇濁，冏冏於公獨阮青。
舊憶薰蕕分草木，新來一再扣柴荆。
不龜手是家傳藥，莫遣人言藥不靈。
送定上人持鉢
作者：釋居簡
朝代：宋

末流蹈襲箕裘業，葛藤窠裏深漁獵。
冷泉那畔激頹波，不怕長廊卷風葉。
小空絕乳氣食牛，百步之威生電眸。
一聲震怒風萬壑，反睨其母如深讎。
只今無奈惡叉聚，掉頭紫帽峰前去。
格外無人深領取，從上爪牙莫輕露。
送定上人歸潼川
作者：釋居簡
朝代：宋

故國江山杳靄中，半千尊者駐靈蹤。
知君萬里飛歸錫，已豎降旗立下風。
送客·其一
作者：釋居簡
朝代：宋

老矣無錢買沃洲，欲從苕霅問菟裘。
却煩二子先歸去，好處林塘爲相攸。
送客·其二
作者：釋居簡
朝代：宋

欲快青眸忍白開，故將淵默自藏雷。
苕溪今日寧無晝，不見蘋吹好句來。
送寬堂赴南外判宗
作者：釋居簡
朝代：宋

教欲明南國，無如小召公。
塤箎後先奏，魯衛古今同。
特操銀潢遠，清班玉笋空。
洛陽潮雪外，脚脚是華風。
送巖運菴歸四明
作者：釋居簡
朝代：宋

大庾嶺頭提不起，盧老蒙山俱失利。
後人不解革前非，遞相欺誑真兒戲。
老巖不負靈山記，颺下金襴如弊屣。
直饒滅却不傳底，爭似莫遭渠鈍置。
破菴一語如雷霆，聾者有耳那得聞。
若謂不聞越情量，蹉過堂堂大人相。
送常倅陸盤隠
作者：釋居簡
朝代：宋

昔人未强仕，不食太官粟。
悠然於此時，已展籋雲足。
人生五馬貴，入手弗轉矚。
我恐州縣間，不足峙鸞鵠。
蜀仙負郭田，二頃舊鉏玉。
千年玉不槁，丁寧戒芻牧。
陶山元祐家，文采世相屬。
它日訪襟期，需君玉田熟。
送常德徐使君兼簡李伯達·其一
作者：釋居簡
朝代：宋

孺子老蹁躚，尊前小謫仙。
水程春泛鷁，山驛夜啼鵑。
屏小梅垂實，樓高柳度綿。
楚天回雁字，幾日到吳天。
送常德徐使君兼簡李伯達·其二
作者：釋居簡
朝代：宋

榻爲何人下，書令稚子溫。
定馳天際夢，來訪水邊村。
秦地千年舊，桃花幾樹存。
爲宣邦伯惠，詩禮教兒孫。
送徑山元書記歸池陽
作者：釋居簡
朝代：宋

又說池陽去，先尋弄水亭。
且藏雙眼碧，歸對九華青。
栗稻霜纔穫，雲房夜莫扃。
有來無逸駕，勒駕有山靈。
送復書狀歸溫州
作者：釋居簡
朝代：宋

玉几兩年餘，詠歸何草草。
曹谿一宿覺，知幾良不早。
一人不解禪，一人不解道。
全主復全賓，扶起仍扶倒。
送心上人歸琴川
作者：釋居簡
朝代：宋

五道川流似五弦，綠窗朱戶照明鮮。
飛來峯下僧歸去，髣髴華亭落照船。
送忠州悟上人歸鄉
作者：釋居簡
朝代：宋

半人所在也經過，簸土揚塵出網羅。
巫峽蒼蒼烟雨裏，竹枝不唱舊時歌。
送慶兄往鳳臺見無用
作者：釋居簡
朝代：宋

靈山退席向西來，逐惡隨邪挽不回。
任是丹山真種草，也須親到鳳凰臺。
送振上人歸永康
作者：釋居簡
朝代：宋

未發足時已超越，萬里岷江濫觴發。
瞻風撥草走天涯，滔天汩汩誰能過。
太湖死水混不得，濁涇清渭明如日。
重向西湖疏正脈，渺渺狂瀾歸一滴。
只今滴水既還源，四海一味忘中邊。
岷山之人莫輕忽，平地行看漲溟渤。
送方岩下黄岩曲江阻風幾溺·其一
作者：釋居簡
朝代：宋

天雲卷礮車，橫波起濤頭。
拔木如剪葉，况復一葉舟。
鄉來不鳴條，醖藉仍風流。
今也賈餘勇，浩蕩隳前修。
送方岩下黄岩曲江阻風幾溺·其二
作者：釋居簡
朝代：宋

萬籟忽自作，蕭蕭夜何其。
悠然一寸闌，雪衮濤山飛。
飛廉爾何事，狡獪取巧施。
古井湛弗摇，鼓盪終奚爲。
送方岩出帥平峒寇·其一
作者：釋居簡
朝代：宋

草木猶知舊姓名，妖狐折膽在先聲。
鄉來筆下三千字，今日胸中十萬兵。
直把文章爲小技，橫遮江漢隠長城。
油幢坐嘯祛鋒鏑，六合清風白羽生。
送方岩出帥平峒寇·其二
作者：釋居簡
朝代：宋

漠漠江城度柳花，江南春事又天涯。
綠抽秧穎秋占稼，碧凝檀雲晚未衙。
風動十連咸自化，夜嚴千竈靜無譁。
書生只事毛錐子，試把輕裘緩带誇。
送明上人歸洞庭
作者：釋居簡
朝代：宋

截流過了復隨流，七十二峯橫點頭。
拶到無錐無卓處，太湖空闊跨三州。
送昕兄歸靈隠
作者：釋居簡
朝代：宋

咬定牙關百念灰，巾單一日兩番開。
靈山近日無消息，踢起從頭探一回。
送春
作者：釋居簡
朝代：宋

曆頭恰恰三月小，銷減欲去未行春。
祖帳不知春去處，清苕拍拍柳晶晶。
送普賢智老住洋嶼庵
作者：釋居簡
朝代：宋

狡兔久居獅子窟，妙喜家風已乾沒。
普賢玉象自何來，無限黄塵起溟渤。
送暉上人辭拙庵老人過靈隠
作者：釋居簡
朝代：宋

退欄老{牜占}饒竭斗，雲卧指南成過咎。
阿師一見便回首，不復待渠開臭口。
冷泉眼耳一關{尢叟}，見聞絕處誰深委。
爲伊拈出者些兒，占取明窗下單位。
送朱監簿
作者：釋居簡
朝代：宋

纔解北歸驂，鋒車又指南。
致身當重鎮，掩耳謝空譚。
山歛層層䯰，江平曲曲藍。
拈將桃柳恨，留與退之參。
送林府教英發
作者：釋居簡
朝代：宋

元化鈞陶鑄，先生獨鑄顔。
不祥麾躍冶，至藴剖藏山。
幌冷雲垂地，名脩玉綴班。
圜橋儼冠带，鵠立望公還。
送柔維那
作者：釋居簡
朝代：宋

出院何妨更罰錢，子承父業且馿年。
五峯不是藏牙爪，不使諸方取次傳。
送楊文昌帥瀘南
作者：釋居簡
朝代：宋

鄉心動如翼，勇去挽不還。
長年卷百丈，疾飛三峽船。
東西跬步間，勳業唾手耳。
貂蟬出兜鍪，了不二初志。
瀘川控井絡，衿喉翰西徼。
貔貅擁玉帳，萬竈聽吟嘯。
蜀相入不毛，赤地方流金。
至今龍門江，透底如此心。
公乎同此心，印水復印天。
我恐席未煖，又下瞿塘船。
送楊知官
作者：釋居簡
朝代：宋

鐺煮乾坤不作難，至神至妙弗相謾。
回頭總在乾坤裏，畢竟鐺從底處安。
送權孤雲爲母歸鄉
作者：釋居簡
朝代：宋

不踞千峯萬峰頂，謾勞半座分雙徑。
情知覆水不容收，再向鄮峰提此令。
大器晚成天所托，不怕者些渾爛却。
俯視群飛已刺天，未反掌間仍撲落。
試從列祖圖中看，古注與誰同一眼。
濁港渡頭無姓兒，睦州城西老擔板。
送正侍者
作者：釋居簡
朝代：宋

光明一段自沈埋，大膽粗心用得乖。
若謂一時謾得過，闍黎大似不曾齋。
送正全化主
作者：釋居簡
朝代：宋

告人覓飯與人喫，伸脚總在縮脚裏。
底事身心太不臧，要令飽不知慚愧。
送正法悟無證
作者：釋居簡
朝代：宋

百城烟水渺無涯，一錫南來又北飛。
樓閣門開當日事，只今毫髮不曾移。
送正知客歸省母
作者：釋居簡
朝代：宋

擬動歸心路已差，直饒歸得亦無家。
倚門自是難忘母，據令從來不識爺。
送江西倉使魏奏院
作者：釋居簡
朝代：宋

養廉便似挂衣冠，數米晨炊度百囏。
一節易爲千里別，萬金難售十年閑。
舊從石筍曾招隠，新種梅花試住山。
老去益高華玉價，區區少室謾追攀。
送池州一知客
作者：釋居簡
朝代：宋

只者些兒把得牢，跨門便見眼尤高。
深冤結盡却掃去，業果熟時何處逃。
送沈少卿
作者：釋居簡
朝代：宋

懷哉小隠侯，如水秋練練。
又若廉泉廉，練江靦言面。
一介不取人，振滯亦賑貧。
秉彜不可奪，實德無虛名。
我欲借寇君，九虎限天海。
不知穹壤間，誰是寇君代。
行行拜新渥，新紉紫荷橐。
何以爲雙壽，楊州一雙鶴。
送泉南趙帥機赴湖南之辟
作者：釋居簡
朝代：宋

潭北湘南路，迢迢幾許遥。
十連開帥幕，萬斛趁秋潮。
地籟喧如市，天漿旨在瓢。
典刑具前席，以次應佳招。
送淳首座歸跨鰲·其一
作者：釋居簡
朝代：宋

陸海當年穩跨鰲，無端理釣入驚濤。
只今深省十年錯，却笑從前立處高。
送淳首座歸跨鰲·其二
作者：釋居簡
朝代：宋

不打諸方死葛藤，冷看時樣巧番騰。
卷衣深入家山去，何處覓渠刀斧痕。
送湛麟二兄之投子見秀巖·其一
作者：釋居簡
朝代：宋

一鉢南山與北山，齊頭喫飯大家眠。
萬人海裏真消息，肯作西來祖意看。
送湛麟二兄之投子見秀巖·其二
作者：釋居簡
朝代：宋

西望淮山望故家，一時蕩了舊生涯。
袖中留得空拳在，莫學常州人打爺。
送湯少瞻見疎寮
作者：釋居簡
朝代：宋

而翁扣竹扃，拈出兩詩新。
凉柄駸駸置，秋檠隠隠親。
年勞須制勝，日益是刊陳。
翰長淵源地，山陰試問津。
送滿上座
作者：釋居簡
朝代：宋

文公住處兒時到，尚記崔嵬紫翠聯。
隔岸土封劉氏藁，它山石刻杜陵篇。
天開雙闕凌飛霧，經注千名富近年。
倘有異時陳伯玉，潸然爲我作欣然。
送潔老歸碧雲新居
作者：釋居簡
朝代：宋

小小如巢便稱懷，隣無百萬買洪崖。
炊雲子熟呼仙餉，借雪精游與俗乖。
禪謬分燈傳口耳，耕寧合耦外形骸。
田中大義休提掇，定與諸方打不諧。
送潜兄歸西山
作者：釋居簡
朝代：宋

虛空講得花狼藉，正坐膏肓必死疾。
西山一去杳無聞，空使脩名光照日。
阿潜竭斗不如是，晝不暇食夜不寐。
凜然鐵石乃其心，要出古人一頭地。
只今猛省天平錯，烏藤影動千山邈。
到家消息在途中，莫向途中小了却。
送濟東巖歸鄉
作者：釋居簡
朝代：宋

一別巖扃歲月深，春風狼藉到如今。
回頭依舊巖前路，百鳥銜花無處尋。
送王侍郎改除二首·其一
作者：釋居簡
朝代：宋

闔閭春秋城，風煙俟時振。
乾坤不改色，民物見天定。
因仍古道漓，靡然隨俗移。
中流屹頹瀾，萬派皆東之。
沈機靜弗譁，澄湛物斯格。
和煦生點點，陽春蘇頟頟。
翩翩不容駐，宣化思盟主。
問之何因爾，去留有常數。
真宰知何心，惜閑如惜金。
天慳不容破，破不爲佞壬。
我知真宰心，暫適滄洲趣。
恐此復偶然，還須濟川具。
送王侍郎改除二首·其二
作者：釋居簡
朝代：宋

泉石豈不好，老我泉石心。
可無鷦鷯枝，來傍威鳳林。
鳳兮千仞翔，覽德斯下臨。
青冥叢玉霄，洞視潜伏深。
槍榆六月息，共聽朝陽吟。
梧桐生朝陽，老榦垂層陰。
夕靄聯晨霏，凉入薰風琴。
扣弦借清商，千里秋沈沈。
鄉來嘲哳聲，不復沸釜鬵。
卷舌絕音響，泯默如病瘖。
采羽仍嚶嚶，善類還愔愔。
醴泉與竹實，報效杳莫尋。
且復事頌禱，聳德齊巍岑。
詞藻苦羞澀，戛擊非球琳。
佇爲王者瑞，九成儀韶音。
送王寧國
作者：釋居簡
朝代：宋

習習凉薰至自南，詩人官滿策歸驂。
腰纏簡短聊遵約，家法森嚴貴不貪。
政入民謠歌得一，月臨山驛賦成三。
獨餘尋丈鳴弦地，儀表江東古子男。
送王寺丞
作者：釋居簡
朝代：宋

公來蘭陵州，舊俗如解酲。
封中小草木，薿薿皆精神。
鄉來矜陸梁，今也猿鳥馴。
鄉來矜巧詆，今也伏不伸。
扊扅謹夜戶，兩載俱撤扁。
舟車集大賈，庠序登秀民。
外則倉廩實，內則府庫盈。
此特餘事耳，外此請具陳。
時方尚武力，習閲鋒選精。
黄金不愛惜，中的咸賞勤。
重信不重金，貔貅肝膽傾。
悠然一寸丹，秋水風泠泠。
脫使玷如粟，孰掩離婁明。
離婁寂無覩，只賦荆谿清。
送王常熟左藏二首·其一
作者：釋居簡
朝代：宋

常熟端平政，難於子産初。
有田皆可井，無港不容流。
龍斷家安業，閭閻夜讀書。
山謠出林疃，處處樂樵漁。
送王常熟左藏二首·其二
作者：釋居簡
朝代：宋

志士殊超俗，平常不作奇。
到官如去日，歸橐似來時。
尚友皆名世，沿流逮武夷。
由來清操別，端的畏人知。
送王梁山
作者：釋居簡
朝代：宋

置書學劍漫遊畋，百萬樗蒱一擲先。
結客締交南蕩寺，買花載酒後湖船。
三邊百險常單騎，五馬雙旌未十年。
莫作楊州貴人樣，兜牟更解出貂蟬。
送琛老住硤山
作者：釋居簡
朝代：宋

珍御權收挂垢衣，憨憨穩放一頭低。
全身直入草裏輥，東倒何妨復攂西。
送琦後堂住薦福
作者：釋居簡
朝代：宋

錦屏之英老大隋，孤芳寄林非所宜。
南堂特榻越常軌，東山陷虎藏深機。
稽山之琦後來秀，倔强不落古人後。
後堂新破北山荒，奪食驅耕誇敏手。
古已往矣不可覓，胡爲區區蹈陳跡。
衲僧懷袖捲風雲，何地不容轟霹靂。
吾常學古不學今，確持讜直甘陸沈。
顧影自立時自箴，舍公其誰知此心。
公今老牯群中去，轉位回機頭角露。
所存匪石不可移，萬里驍騰在初步。
送真上人歸洋川
作者：釋居簡
朝代：宋

卓地無錐强點胸，不知將底當家風。
橫行海上無知己，氣宇軒昂入漢中。
送碧雲菴主歸江西
作者：釋居簡
朝代：宋

碧雲獨擅香城勝，近與唐朝處士隣。
舊出山來空蕙帳，今回首去厭京塵。
菊荒尚有霜前馥，荼老寧無雨後新。
勞苦玉泓清淺了，解嘲怨鶴斷猨嗔。
送祖柏庭知客歸鄉
作者：釋居簡
朝代：宋

十載區區探海藏，懷藏如意來尋訪。
直造凌霄峰頂上。
逢大匠，一鎚擊碎真佳賞。
活計從茲俱掃蕩，等閑平地滔天浪。
萬里風雲都一槳。
尤宏放，折衝佛祖休相讓。
送稱大師歸泉南
作者：釋居簡
朝代：宋

曾郎蔡柳與天冠，鼻孔元來不兩般。
總被上人親見了，放憨儘好受人瞞。
送范主簿
作者：釋居簡
朝代：宋

考績果何如，三年上上書。
官箴小能大，俸給少常餘。
款客壺觴靜，尋僧水竹虛。
麥船容借便，石浦訪樓居。
送葉桐軒赴永嘉上幕兼簡劉使君·其一
作者：釋居簡
朝代：宋

清才出故家，幕府在東嘉。
吟熟蕃池草，潮回富石花。
霜垂低樹實，珠滴小槽霞。
更勺龍翔碧，晴窗試麥畬。
送葉桐軒赴永嘉上幕兼簡劉使君·其二
作者：釋居簡
朝代：宋

鴈宕雨初收，遲將部曲留。
佳山如好友，遠仕當清游。
憶與白鷗侶，曾盟賢郡侯。
依劉可無地，莫倚仲宣樓。
送融副寺歸潼川
作者：釋居簡
朝代：宋

未出門時一款招，至今遺恨杳難消。
翻然自覺無恩怨，萬里家山未是遥。
送袁狀元別駕
作者：釋居簡
朝代：宋

碧苕秋晶晶，君子尚此潔。
淵淵方寸地，上善固一轍。
白蘋對紅蓼，亦各振清冽。
况復芬陁利，穆若謝炎熱。
譬彼寒水玉，溫其出冰雪。
其中富涵蓄，其響亦疎越。
有德必有用，無瑕更無缺。
允屬清廟器，合在東序設。
君家聖賢學，擬續鄒魯絕。
正音久不作，倩君木爲舌。
風月小鴻溝，矧乃龍首傑。
偉茲真富貴，弗與顔原別。
輝輝近芳日，朣朣袖華月。
餘光散遐隠，四海俟昭晰。
遺直在山林，放言敢辭拙。
送覺藏主歸華藏
作者：釋居簡
朝代：宋

遯菴胸次太湖寬，偃嶽旋嵐鼓不湍。
老手慣曾諳水脈，也須觀水又觀瀾。
送言道士
作者：釋居簡
朝代：宋

凈極光通跬步初，謹終宜密不宜疎。
掌中穢濁三千剎，覷定根源著一鋤。
送詵老歸千頃山
作者：釋居簡
朝代：宋

老詵愛山不知了，何事衝寒下巍峭。
歸裝只有一囊詩，冏冏陸離還自照。
自言峯頂摩九霄，五月六月雪不消。
松風蕭蕭吹泬寥，千岩萬壑酣笙簫。
前山後山畬可燒，黄精雜錯黄獨苗。
飯家田米可卒歲，亦有旨蓄延漁樵。
人間自有楊州鶴，詵也云胡甘寂寞。
笑云樂去悲相隨，吾非惡此而逃之。
送謝司令通守嚴陵
作者：釋居簡
朝代：宋

訪竹凌霜後，尋梅趁臘前。
春風方委曲，別乘忽騰騫。
處士不入府，客星仍受廛。
密齋容膝外，何處著壺天。
送譙回菴作江東憲
作者：釋居簡
朝代：宋

千騎前驅擁旆旌，鳥啼花發近清明。
斯文自是域中大，廷尉舊持天下平。
春到十連皆化日，風清萬竅只秋聲。
廬山面目無人識，應喜重來爲主盟。
送譚浚明歸江西
作者：釋居簡
朝代：宋

恨無玉楮三千幅，盡使春風歸約束。
樂饑功謝明月璫，休景息慙芰荷屋。
朋來皎皎歌白駒，不歌長鋏彈無魚。
批風切月瘦弗腴，枕頭一束知何書。
欲把列城憑軾下，餘子紛紛謾凌跨。
歸來袖手如病瘖，舌在何曾問人借。
占燈夜喜傍短檠，劇譚不知山月傾。
元戎後乘沸笳鼓，之子但默黄鍾聲。
平地邛郲九折坂，十年已恨相逢晚。
四座悲歌漏正遲，一龕風雨花頻剪。
鏡裏功名一橫槊，百鷙啾啾空一鶚。
雙玉未傾罍未恥，自倒玉山還自起。
送護知客
作者：釋居簡
朝代：宋

欽師受讖止凌霄，劫火無端兩度燒。
勿訝樓臺新壯麗，回頭領取舊風標。
送趙丞
作者：釋居簡
朝代：宋

歸裝又逐西凉去，輕省還如赴上時。
廉者固宜疎住計，富哉只有送行詩。
貼天自與鵷鴻舉，鉗紙誰容雁鶩欺。
它日宣城廳壁記，巋然一樣斗山思。
送趙司理
作者：釋居簡
朝代：宋

未報金陵大閫書，鵲聲猶自繞庭除。
若非尚德嘉同姓，應是蒐才副所如。
寒日鷺洲千點雪，舊時燕壘幾番雛。
江東可是無諸葛，不記于家有小千。
送趙左司
作者：釋居簡
朝代：宋

故園風物望歸遲，趁得棖黄橘綠時。
潮不失期惟自信，象非無膽愧頻移。
素知天定齊榮辱，應有人嫌不詭隨。
試問王家第七叔，群山何似蕺山奇。
送趙栖巖分司池陽總幹
作者：釋居簡
朝代：宋

九華空衆山，尤物在塵寰。
迥出雲雨上，朝來眉睫間。
有人皆毓勝，無豹不藏斑。
官舍軒楹豁，憑闌莫掩關。
送趙知丞
作者：釋居簡
朝代：宋

或謂公當去，人誰不喟然。
獨清非衒俗，衆醜自憎妍。
華月終能滿，蒼蠅弗足扇。
滔滔五絃水，千里共芳鮮。
送趙西里官滿歸永嘉
作者：釋居簡
朝代：宋

宣城歸到西湖寺，朋舊如沙散不收。
盟鷺又隨西里遠，驚猿空伴北山愁。
同途好友須題品，可意佳篇便獻酬。
摘得甘花煩見寄，趁它大火未西流。
送遂寧海泉州權二友·其一
作者：釋居簡
朝代：宋

狐涎纔點著，病已在膏肓。
跳入野狐隊，聊施起死方。
瞥然馿性發，護短不從長。
無地容棲泊，全身在帝鄉。
送遂寧海泉州權二友·其二
作者：釋居簡
朝代：宋

權也名家駒，遇我以父執。
謂可張吾軍，咄咄反見逼。
慣以劣閗勝，况乃緩縛急。
福建與漳泉，佗州終不及。
送道州使君江西張正父
作者：釋居簡
朝代：宋

詞學清流屬上游，可曾輕外嘆遲留。
半生蕭洒居仁宅，千騎精明赴道州。
曾擬朝陽鳴老鳳，暫從楚水問盟鷗。
不妨高索山人賈，款曲歸來儘黑頭。
送達上人歸鄉
作者：釋居簡
朝代：宋

肯堂不曉巴蜀音，卍菴錯以心傳心。
當時盡道有分付，一盲衆盲訛至今。
上人覷破便西泝，醜惡却須善藏護。
若也輕輕露一斑，連汝惡名無雪處。
送郡齋兩客·其一
作者：釋居簡
朝代：宋

五馬尊前客，長沙太傅雙。
疆侵過秦論，騷反度湘江。
晞露紉春佩，留蟾款曙窗。
束書還小隠，靜勝掃紛厖。
送郡齋兩客·其二
作者：釋居簡
朝代：宋

賓主在蘭陵，清哉勝挾冰。
弈機明揖遜，酒令旋番騰。
池草春雖度，溪藤價益增。
梯飈十二曲，曲曲款吟朋。
送鄂渚秋官陳伯奇兼柬阮廣文
作者：釋居簡
朝代：宋

榮如李郭舟，小爲蜀僧留。
江漢渺何許，琴書占上游。
貪程人易別，勞勸酒難酬。
黄鶴風煙古，何曾怕攪搜。
送錢竹岩宰常熟·其一
作者：釋居簡
朝代：宋

無日游天竺，新除問補陁。
兩回抽竹策，一語定弦歌。
懸應如虛谷，靈通豈祝鮀。
只依彭澤樣，條具不須多。
送錢竹岩宰常熟·其二
作者：釋居簡
朝代：宋

淵默戰紛華，清吟日又斜。
尊中常有酒，堂下可施罝。
琴響家家月，春酣處處花。
平章風物手，小屈課桑麻。
送錫侍者隨物初住顯慈
作者：釋居簡
朝代：宋

迦葉師兄錯破顔，阿難病痛在多聞。
衲僧斬斬生涯別，輒莫隨人脚後跟。
送陳時齋赴湖北憲辟
作者：釋居簡
朝代：宋

曷與元龍別，河梁五字詩。
多君堅素守，交臂得深知。
憶過鴈回處，料當梅放時。
驛馳行卷外，更寄向南枝。
送陳紫薇分韻得壽字
作者：釋居簡
朝代：宋

皇極建五福，筮得一曰壽。
人間最殊特，何者出其右。
持以奉君子，數量未易究。
樂哉仁者靜，克享本天授。
况復湖海豪，不在曹劉後。
良玉市有賈，韞匵敢輕售。
用大古所難，跼縮萬牛脰。
巨鏞當簨簴，欲振待洪扣。
乘槎到叢霄，下士逮圭竇。
藥物固滿簋，驥子亦盈廐。
弦歌美遥夜，圖史樂清晝。
養高知道腴，思苦坐吟瘦。
淫蛙不停響，老鳳合伸咮。
想當吟酣時，俗駕不得簉。
廣居與正位，自有不須僦。
一篇薦蔬筍，三舍避衮繡。
桂玉破官舍，芝蘭茁瑶甃。
莫訝分符速，正恐傳衣驟。
歸來黄金甌，名氏得先覆。
看鏡了心期，一笑丹砂就。
送雪峰殿主化燈油兼簡臨川道友
作者：釋居簡
朝代：宋

沈沈古殿寒光射，金色同然無晝夜。
萬象森羅影現中，盲者還同覆盆下。
周禪見渠不瞥地，金色光中重按指。
散作人間無盡燈，直下翻身光影裏。
只今此話難藏覆，掉頭徑出烟蘿去。
不是臨川舊賞音，此段風流與誰舉。
送靈隠僧往越見浙翁
作者：釋居簡
朝代：宋

算沙力盡巧翻騰，赤手揮空要覓痕。
不是冷泉輕放過，能仁手裏有山藤。
送顧哦松柬祁門尉·其一
作者：釋居簡
朝代：宋

角轉城頭曉，風回麥脚斜。
清明都冷落，陰翳趲韶華。
飯了長亭黍，來分野寺茶。
到家三月暮，恰好送鶑花。
送顧哦松柬祁門尉·其二
作者：釋居簡
朝代：宋

已矣吳門市，祁門問阿連。
有書聊話舊，無累不須仙。
蜀叟思長計，苕溪縛數椽。
不知雙璧外，誰與辦腰纏。
送高菊磵訪方岩侍郎
作者：釋居簡
朝代：宋

塵漲軟紅深，髯高獨訪尋。
貧交難偶俗，生事不關心。
米貴甘餐玉，樓寬苦僦金。
霞標連雁蕩，款款度岑崟。
送魏貳卿之靜州
作者：釋居簡
朝代：宋

一其所二一成非，揆以人情萃必睽。
鏡豈有心私應物，楚如不衆敢咻齊。
瘦欹雪萼難諧俗，勁錯霜根弗肯低。
岣嶁芳塵猶可襲，賸收赤箭就刀圭。
送魏郎中出守潮陽
作者：釋居簡
朝代：宋

臨邛犢鼻裩，環堵長蕭然。
千金賤賣賦，忍爲俗子妍。
安知有名勝，文采明相鮮。
環堵不相下，危行仍危言。
自有萬間屋，未暇著一椽。
屹立鵷鷺行，飛作蓬萊仙。
鮮爲目前計，闊著胸中天。
千騎潮陽州，旌旆行翩翩。
身居風化首，鞭著循良先。
鰐魚碧潭底，瘴海光風前。
物既不疵癘，俗亦知變遷。
問之何因爾，儀刑邦伯賢。
我恐席未煖，十行來日邊。
哂乃韓退之，袁州小回旋。
當如黄丞相，登庸由潁川。
送黄郡博之官高郵·其一
作者：釋居簡
朝代：宋

一曲占晴湖，樓居豈俗居。
人雖增境勝，鷺不與鷗疎。
古錦投明月，春風入絳幮。
好詩頻遣寄，莫遣不情書。
送黄郡博之官高郵·其二
作者：釋居簡
朝代：宋

貴作橫金客，才如切玉刀。
長城堅未下，大敵勇難鏖。
老兔明千里，垂虹綠半篙。
何時醉醽醁，伴我讀離騷。
送默老住涵清
作者：釋居簡
朝代：宋

逆水波心擊怒雷，老珣全體入廛來。
行看萬里無雲翳，又把青天罵一回。
逆風
作者：釋居簡
朝代：宋

劈面東風不肯西，西州客子莫顰眉。
一從四國流言後，直至如今不反吹。
逆風行
作者：釋居簡
朝代：宋

大塊噫氣一氣同，條達萬彙參化工。
不教扶摇轉羊角，五日一吹零雨濛。
喚醒枯槁皆蒙茸，假借秋鬢回春容。
後來見說蘭臺宮，君臣相與論雌雄。
至今雌雄無辨白，幾回擬問蘭臺客。
便從平地欲泠然，結口土囊呼不得。
坐使六月七月背汗揮老農，燥土滴作蘭塘融。
赫赫炎炎濯無處，積威蓄銳盡數施玄冬。
一葉東來順流水，怒號不肯吹船尾。
轉船又復投西去，蓬蓬依舊從東起。
試從逆境求諸己，可容不拜飛廉賜。
謹勿顛狂蹈前轍，長不鳴條伴華月。
連月閔雨倚閣稅畝令下一夕大霔
作者：釋居簡
朝代：宋

謂是洪羊雨，洪羊幾日烹。
天慳纔自破，田稚忽更生。
漲溢重湖淥，懽騰萬籟聲。
歛藏天下富，無廩不常平。
過剡·其一
作者：釋居簡
朝代：宋

曹娥泪血點江潮，百里都無綠半篙。
剡水迎潮須款曲，小分清瑩洗渾濤。
過剡·其二
作者：釋居簡
朝代：宋

春漲新痕綠漸開，只知東去不西回。
濯纓莫負滄浪詠，曾送扁舟泛雪來。
過周驤甫勉其教子·其一
作者：釋居簡
朝代：宋

勿謂幽居弗自怡，見成湖泖作盆池。
淀山只在虛簷下，又當山蕉與水梔。
過周驤甫勉其教子·其二
作者：釋居簡
朝代：宋

勤儉工夫自足娛，又將餘暇課兒書。
盍先撙節儲脩脯，莫放春風冷帳虛。
過張氏水亭
作者：釋居簡
朝代：宋

到岸不多遥，晴初雪未消。
茆簷雖傍水，人影不隨潮。
鵲占寒枝喜，魚從落日跳。
丹楓莫吹盡，我欲繫蘭橈。
過泖
作者：釋居簡
朝代：宋

問骨水驛夜迢迢，泖闊風微水不摇。
船似井蓮花葉小，不禁吹鬢冷蕭蕭。
過錢塘
作者：釋居簡
朝代：宋

初日驅陰積翳銷，鸛鵞嘈雜櫓初摇。
白鷗踏浪平如地，不似吳兒學弄潮。
道友求頌
作者：釋居簡
朝代：宋

平常退一步行時，渾似輸機國手棋。
成就自家行履處，路逢巇嶮亦平夷。
道場山兩題·其一
作者：釋居簡
朝代：宋

鑿地潴寒碧，泠泠湛弗摇。
方奩開素鏡，闊幅剪生綃。
甃古天爲底，杯深雪漲潮。
俗交濃若醴，一滴也難消。
道場山兩題·其二
作者：釋居簡
朝代：宋

岩隙带痕雲，涓涓不受塵。
漥尊元自淺，欹器不須盈。
鏡徹雙明碧，花浮少許春。
漢宮分燭後，新潔試清清。
道場火後化緣
作者：釋居簡
朝代：宋

千間百堵盡飛灰，見說恩光早晚回。
覩史夜摩新樣範，定隨叢玉下天來。
郭教授自常州來得蔡提幹書
作者：釋居簡
朝代：宋

門丁通刺字，道是小汾陽。
宅相有梅屋，子衿森鴈行。
蟾犀排麝馥，魚蠹避芸香。
冷帳春風暖，何時話對床。
酬于君實
作者：釋居簡
朝代：宋

新有吳霜著鬢顛，却無俗駕到門前。
試尋池草生春思，不爲樓鐘廢曉眠。
葵苦易荒鉏短日，豆甘多種廩殘年。
家生冷淡尤堪笑，却怕炎炎又可憐。
酬南宕諸友
作者：釋居簡
朝代：宋

歲閏黄楊厄，年豐白晝長。
獨居無一事，兩度見重陽。
野饋同誰餉，閑花各自芳。
貰將今夜月，藉手送秋光。
酬嘉興別駕謝司直
作者：釋居簡
朝代：宋

攙春藝蘭茝，采采山之阿。
雪砌拓餘地，華風日編摩。
芳潔漸可冀，榛莽常婆娑。
紫牙茁新馥，薰蕕相錯磨。
引類聯根株，圖蔓費斧柯。
何補種殖勤，苦心忘鬢皤。
九畹與百畮，恨少不恨多。
薿薿廣庭玉，比德元同科。
餘光燭槜李，散彩摇清波。
太湖跨三州，如此明月何。
酬姜貧樂
作者：釋居簡
朝代：宋

我欲淵明伯仲間，爲誰乾沒靜中閑。
直將目送孤鴻度，橫截湖飛短艇還。
稍閒便同搜萬象，更忙亦可看孤山。
是閒真隠多餘地，玄豹何嘗肯露斑。
酬子壽謝宮使七夕見寄
作者：釋居簡
朝代：宋

吾門開康莊，吾心洞秋旻。
泓澄湛無底，方寸無涯津。
美人隔秋水，數月一合并。
昨宵七月七，游子脚不停。
仰看烏鵲橋，遥盼牛女星。
籲天致私禱，席地羅廣庭。
乞巧問天孫，逐物昧己靈。
齊東田野間，語言殊不經。
夫何古猶今，競作奔奔鶉。
玉霄眇空闊，銀漢橫青冥。
不須賦解嘲，且復歌閑情。
酬季敬父清明見寄
作者：釋居簡
朝代：宋

半雨陰陰復半晴，芳郊紫徑厭塵輕。
飛花逐旋將春去，續綆尋思繫日傾。
夢苦流鶑呼得覺，愁嫌啼鴂喚教生。
頻搔短髮臨寒水，添了星星幾點明。
酬寒泉牡丹
作者：釋居簡
朝代：宋

見說姚家與魏家，紫瓊黄玉剪紛葩。
亭亭貴重推名輩，歲歲清明賞大花。
日褪曉晴連影好，露添夜冷並枝斜。
一從婁舞霓裳徧，憔悴春風怨物華。
酬寧國陳中書勸耕
作者：釋居簡
朝代：宋

深閴禪扉未扣關，先將鸞尾掃層巒。
貴於步屧狂工部，健勝遊山老謝安。
靜裏韶華天宇大，笑中耆艾酒尊寬。
獨餘繾綣林泉思，更爲山紅小倚闌。
酬方司法一首
作者：釋居簡
朝代：宋

五字堪呈佛，投珍頗惜哉。
湯湯大雅後，衮衮建安來。
逸思屬萬象，空庭步幾回。
海陵藕花幕，已爲故人開。
酬方岩
作者：釋居簡
朝代：宋

大溪小溪沙水明，濁可濯足清濯纓。
淵淵寸田湛古井，澄濁與之俱忘形。
綠野菜花三四畮，不圖娛客猶供口。
舊種庭前三樹槐，更有門前五株柳。
時拊碧雲歌碧雲，婆娑鵠羽青綸巾。
不妨別調吟梁甫，收拾乾坤浩蕩春。
酬晦齋謝司直和子壽宮使賦歸來望思之臺
作者：釋居簡
朝代：宋

推恩保四海，寡恩徒自戕。
父兮不念子，悠悠我心傷。
父子至情天性也，戾豈自經溝瀆者。
回天無藥愈狂酲，朽索胡爲羈六馬。
邪心不作天不疑，皇恤江充劉屈氂。
靈脩一悟倘可冀，抑免殺身傷父慈。
千秋一言機發弩，墮甑已非何所補。
歸來望思兮胡不歸，千古萬古一抔土。
酬李如山見寄
作者：釋居簡
朝代：宋

俗棼須盡掃，掃盡又紛華。
喧避蟻爭市，靜看蜂報衙。
竹梢斑殞籜，蘋渚素浮花。
自把閑消遣，從容日又斜。
酬楊左司
作者：釋居簡
朝代：宋

蜜花小春操，自笑雪萼遲。
中有千斛香，半點不自私。
逮茲良月半，著得鮮風吹。
吹作群卉先，以慶此段奇。
悠然一臨風，粲然一解頤。
孤芳爾何事，要結斯人知。
紫荷鄉來橐，綵庭親付衣。
今茲玉筍班，默贊元化機。
不知春幾何，但見物自怡。
藹藹蒸粹和，蕩蕩生華滋。
問之何因爾，有以潤色之。
善頌繼善禱，試聽輿人辭。
亦既多壽祉，頌禱夫奚爲。
盍觀輿人心，以尉輿人思。
酬樂清陳簿雪中平反
作者：釋居簡
朝代：宋

用恕存存坐照姦，姦如挾纊弗知寒。
天雖有二無偏覆，網既開三亦甚寬。
疑欲惟輕刑自省，死終弗怨枕方安。
雪中小試陽和力，天地生成却不難。
酬毓齋李尚書
作者：釋居簡
朝代：宋

惜閑如惜金，不趲雪侵簪。
步向青冥却，交容野逸尋。
禪深排默照，句熟動酣吟。
得趣忘弦索，無聲自賞音。
酬水心葉待制見寄宿覺菴記并詩
作者：釋居簡
朝代：宋

天藏今偶得，人傑古猶存。
莫遣苔封徑，寧教竹礙門。
市喧酣蟻戰，潮晚看鯨吞。
金粟元非病，何妨一駕言。
酬洪朝奉
作者：釋居簡
朝代：宋

樓居八十行地仙，兩脚踏土輕蹁躚。
飲如長鯨食如虎，老齒不摇金石堅。
年年正三二月天，花間幽討酬芳鮮。
要續李杜三千篇，晚唐不足爭媸妍。
歸來醉卧北窗下，靜照無私觀物化。
孫枝生子又生孫，鼎來慶事前無聞。
堂中衮繡方爛爛，門前桃李長紛紛。
歛福錫民天所祚，吉德在躬如密付。
要看壽富享天然，熏陶六極熙熙然。
酬滕主簿
作者：釋居簡
朝代：宋

帆開得便風，從事果何從。
研滑磨穿底，毫銛賈勇鋒。
三千篇謾與，十四字休封。
歲晚論交地，由來淡勝濃。
酬演維那
作者：釋居簡
朝代：宋

踢卓藏身已見贓，至今猶未識宗綱。
自餘漆桶尤堪笑，食在唇邊不得噇。
酬王哦松八景·其一
作者：釋居簡
朝代：宋

橫玉臨江展碧紈，馮夷庭院水晶寒。
天教兩賦酬風雅，不謂人閒作畫看。
酬王哦松八景·其七
作者：釋居簡
朝代：宋

雨後雙螺對綰青，采毫曾此蘸中泠。
冩成九派分流勢，不冩當年瘞鶴銘。
酬王哦松八景·其三
作者：釋居簡
朝代：宋

雨歇江空錦瑟鳴，亟圖清絕些湘靈。
斯須雲歛便有月，更著數峯江上青。
酬王哦松八景·其二
作者：釋居簡
朝代：宋

欲從山北駐晴霏，先與山南淡掃眉。
見說商周遺俗在，試尋康俗未來時。
酬王哦松八景·其五
作者：釋居簡
朝代：宋

浩然直養老益壯，吐作跨水晴虹飛。
三萬頃秋天貼水，不禁依約冩煙霏。
酬王哦松八景·其八
作者：釋居簡
朝代：宋

羨他蓑笠度年華，盡把風烟付賀家。
盤礴細搜吟意緒，明波一曲小菱花。
酬王哦松八景·其六
作者：釋居簡
朝代：宋

素車白馬作前驅，壘雪屯雲擬不如。
尺紙忽翻千尺練，斷魂强弩控弦初。
酬王哦松八景·其四
作者：釋居簡
朝代：宋

噎噎梅花煖響初，曉來痕綠到蘼蕪。
鶚沈鸚鵡千年恨，指舊江山忍按圖。
酬當涂何戶曹畏齋金陵三篇見寄兼柬餉臺上幕許從道·其一
作者：釋居簡
朝代：宋

山木凌秋似鬢蒼，靜觀浮俗飽炎凉。
喚回猨鶴彈三疊，話到陳隋笑幾場。
雲度閑情疑路斷，草生奇馥染林香。
莫乘殘照催歸騎，白下留門慣漏長。
酬當涂何戶曹畏齋金陵三篇見寄兼柬餉臺上幕許從道·其三
作者：釋居簡
朝代：宋

松根葛藟亟扳緣，勢極青冥恨不前。
鶑閟好音春不響，鶴嫌遺臭夜移眠。
回頭華表一千載，開眼檀蘿十九年。
想見息陰羞惡木，斷魂嶺海吊諸賢。
酬當涂何戶曹畏齋金陵三篇見寄兼柬餉臺上幕許從道·其二
作者：釋居簡
朝代：宋

筆耕白首不逢年，間得新題似得仙。
磨透鐵泓空費力，吟殘金薤弗成篇。
未忘陋巷希瞠若，不信長虹死浩然。
小駐行雲聊寄恨，莫爲愁雨濕吳天。
酬盤隠別駕
作者：釋居簡
朝代：宋

出門騎無馿，擬馽剛風騎。
問之何因爾，蜚度弱水涯。
弱水三萬里，風煙接蓬趾。
仰止蓬山雲，青紅濕窗几。
煌煌華玉枝，采采黄金芝。
瀣零濯鮮好，歸來賦三島。
酬盤隠別駕·其一
作者：釋居簡
朝代：宋

早悟玄元一曰慈，持身有本是無私。
戒將重帚傷螻蟻，弗買生魚餵鷺鷥。
桂實松高宜壽此，竹清梅瘦亦如斯。
吟成換得神仙骨，不枉憑闌撚斷髭。
酬盤隠別駕·其二
作者：釋居簡
朝代：宋

隨官曾讀頌中興，符竹將分第二燈。
一氣所鍾清似鏡，十成相肖澹於僧。
紅栽水玉不多日，碧數霧鬟無數層。
臺上只教猿自嘯，秦簫雖美弗同登。
酬盤隠別駕七夕
作者：釋居簡
朝代：宋

水風池舘濯明粧，兩袖澄鮮竚晚香。
金注月波秋未滿，銀開星渚夜生凉。
素憐醉客陽辭酒，纔就新題略舉觴。
拙不可窮安用巧，聽他乞得巧人忙。
酬盤隠別駕雪
作者：釋居簡
朝代：宋

臺空罷講經，底事雨花零。
雞誤中宵白，山迷昨日青。
槎牙渾欲死，和煦便通靈。
怕壓疎疎竹，寒敲不忍聽。
酬盤隠總餉園中之什
作者：釋居簡
朝代：宋

總餉園中賦詠佳，可曾誤指玉鈎斜。
煙鬟闖戶青浮玉，羽蓋亭雲綠護花。
瘦竹引風留客旆，長江流月去誰家。
暮天漾漾隨潮展，彷彿西興渡口沙。
酬盧玉堂
作者：釋居簡
朝代：宋

溪友弗來過，幽栖欠濯磨。
眼饑嫌睡少，竹醉惜移多。
雛燕駢爭乳，慵鶑噤弗歌。
窗低雲不掃，零亂儘從它。
酬盧直院新荷
作者：釋居簡
朝代：宋

愛此青錢小，移舟傍淺湄。
團青迎浴佛，脆綠未巢龜。
翠幄鈿孤鏡，瑶田葑四維。
微風翻嫩紫，半捲欲開時。
酬秋塘古詩之惠
作者：釋居簡
朝代：宋

鄉來小朵煙蒼蒼，烏紗瘦策尋初凉。
囊封借月留雲章，朗吟響答山琅琅。
寥寥十載遥相望，尺書不得鴻鴈將。
朅來屢分讀書床，殘編斷柬雜朱黄。
梅花楮帳芙蓉裳，書傳騰馥掩衆芳。
前日破雨破竹窗，勃窣倒屣成踉蹌。
寒暄一語不暇吐，望之巋然魯靈光。
郊寒豈復療島瘦，齊大叵堪容楚狂。
亭亭雪茸未下榻，采采霜薺先盈筐。
長歌爛爛古錦段，十詩亹亹秋圃場。
離騷大雅得祖述，夜光明月相抵當。
不貽它人乃見及，三嚥十襲藏緘箱。
藿葵䫲頷欠瓊玖，誰羹甘露醫滄浪。
車輪裹蒲碾雲漢，爲我舉手瓢天漿。
酬竹岩江湖偉觀
作者：釋居簡
朝代：宋

偉觀如偉人，特立萬夫上。
胸中九雲夢，浩然老益壯。
挂窗著孤山，排闥數秦望。
平湖宜陰晴，西子亦瀾浪。
江潮齊晦朔，海若見情狀。
由來非地獻，亦復豈天相。
誰將萬象影，幻此千幅悵。
悠然會真意，何以堪俗况。
曲闌供小立，雙眸縱遐放。
空濛辨畛畦，平漫分趣尚。
外則盡諸物，內則了諸妄。
何妨水涵空，勿使雲塞向。
不須陋狹隘，更復事寬曠。
湛此一寸虛，秘發千古藏。
酬竹岩賦行春橋翁媼摘白
作者：釋居簡
朝代：宋

恨霜點鬢諱言霜，誰敢從翁話鬢蒼。
每見丹林楓剪剪，只云青女陳堂堂。
所餘不足供彈鑷，既往徒嗟易斷腸。
惆悵行春橋下水，無朝無暮只滄浪。
酬謝司直晦齋寄宋湖州見柬·其一
作者：釋居簡
朝代：宋

春無十日好，又是去堂堂。
柳借鵞黄重，花消蝶粉香。
清和宜晚步，零落課殘芳。
北牖華風煖，朝來尚寵光。
酬謝司直晦齋寄宋湖州見柬·其二
作者：釋居簡
朝代：宋

清苕春事早，三月已無花。
歲澇塍猶缺，田低水再車。
遠懷難盡寄，近况却全佳。
也似雲臺吏，生涯未有涯。
酬謝寺丞
作者：釋居簡
朝代：宋

厥月維良慶佛生，誕彌隨佛際昌明。
循良既負劍南最，枉直暫丞天下平。
池草自隨新句好，砌蘭長傍故家榮。
當年駢儷歸彈壓，今日絲綸要老成。
酬趙天樂
作者：釋居簡
朝代：宋

桂爲詩人馥，隣喧羯鼓催。
秋窗無喚起，海石借飛來。
眼老因山碧，襟疎並水開。
何妨不解飲，對客淺持盃。
酬趙山中
作者：釋居簡
朝代：宋

壺公雲雨上，秀整壓全吳。
白眼嫌人俗，玄裳笑鶴癯。
對吟酬蟋蟀，獨酌泛茱萸。
待賦歸來後，商量覓鏡湖。
酬趙西里游虎丘·其一
作者：釋居簡
朝代：宋

相携上鬰峩，舟似葉隨波。
寺壓秋痕瘦，雲沉古跡多。
遠舒高處望，清遞隔船歌。
盡寫吳中勝，新吟細濯磨。
酬趙西里游虎丘·其二
作者：釋居簡
朝代：宋

曾說劍池游，風煙入校讎。
臺孤頭點石，窞迥趾翻鰌。
彩鷁山前棹，青鸞水上樓。
暮關須小待，款曲盡觥籌。
酬金陵吳別駕
作者：釋居簡
朝代：宋

鄉來王謝不傳衣，只有烏衣烏鵲知。
無限去思無處繫，斷魂長是燕歸時。
酬銛朴翁梅花·其一
作者：釋居簡
朝代：宋

槎牙絕後復重甦，綽約衝寒瘦有餘。
自是靈根鍾間氣，不從春力借吹噓。
酬銛朴翁梅花·其三
作者：釋居簡
朝代：宋

暗香浮動月黄昏，直與離騷力抗衡。
今日孤山山下路，對花如對老先生。
酬銛朴翁梅花·其二
作者：釋居簡
朝代：宋

未利山礬亦可人，聖之和與聖之清。
由來風物須彈壓，故遣孤芳集大成。
酬銛朴翁梅花·其四
作者：釋居簡
朝代：宋

一枝分遣到朱門，未插銅壺已斷魂。
龍液麝臍勻百和，清流難洗濁江渾。
酬鍾省元
作者：釋居簡
朝代：宋

東華肥馬塵，雋遊浩如海。
擇交如觀瀾，滌濯百谷瀨。
一瞬判清渾，三舍避狷怪。
膝耻望塵金，簪愧側冠瑇。
四三成朋曹，千百繁行輩。
爬搔甚翎羽，嘲异常赴籠械。
弗與衆接畛，亦復遠分界。
知音丈人後，有玉無善價。
哦詩山月傾，奏賦金馬待。
青錢不俟選，白眼又焉浼。
采筆雖暗投，雪曲獲佳配。
朋來得分賞，客去但獨對。
鮮明雲錦囊，名氏擅先載。
壇想陶謝登，盟憶曹劉會。
所交貴同德，所贈勝雜佩。
一夔未鳴韶，族庖已芒背。
悲凉弔楚騷，慨慷唁齊薤。
寧方不爲卿，至圓在其內。
圓方爲時中，俱付形骸外。
三千風月篇，紛紛課誰最。
酬陳中書楊侯家賞瑞蓮·其一
作者：釋居簡
朝代：宋

法自春秋著一王，不曾紀瑞到蓮塘。
露盤對倚金莖小，水鏡雙尋玉井凉。
同樣著花仍並蒂，異篷結子不分房。
會須問字求玄草，接武華風到後堂。
酬陳中書楊侯家賞瑞蓮·其二
作者：釋居簡
朝代：宋

傾城傾國儷侯王，千載餘芳託藕塘。
紅入雙葩相艷冶，綠摇萬柄覺凄凉。
側承初日聯風袂，並挹殘蟾酌露房。
花下詩人長不老，岧嶤直禁玉爲堂。
酬雲卧白雞
作者：釋居簡
朝代：宋

冠染丹砂雪剪翎，不因風雨廢常鳴。
有時失度無人醒，只有劉琨與祖生。
酬韓澗泉
作者：釋居簡
朝代：宋

鄉來風騷壇，作者肩相摩。
遂使宋嘉定，不數唐元和。
磵泉一官冷，門館雀可羅。
管中既微露，屢倒名勝戈。
自笑不入時，獨對兒女哦。
錦瑟豈不好，弗好如之何。
豈特弗好耳，平地千丈波。
泠泠玉藕船，豈曾翻釣蓑。
歸與造物游，坐受醉尉訶。
雲月相獻酬，泉石供婆娑。
幽芳時自妍，幽鳥時自歌。
遺補南磵書，樂勝東山阿。
懷哉東華門，白玉鳴朝珂。
忸怩避讒謟，趑趄虞轗軻。
聊將須臾忍，付與兩鬢皤。
聽君閑適篇，所得誰最多。
持此壽閑適，金蟇空坡陁。
思君令人瘦，水遠山峩峩。
寄聲謝鴻鵠，爲把青銅磨。
莫嫌俗眼白，且惜朱顔酡。
醉農圖
作者：釋居簡
朝代：宋

楚袖回旋趁楚歌，曲終無策庇青娥。
番嗟隆準當時樂，少似雞豚社裏多。
醒菴王大卿松柏屏障歌
作者：釋居簡
朝代：宋

青青歲寒之淡交，柏也揖遜蒼髯梢。
凜姿古調瘠而實，昔未成才先莫逆。
執此能事柄者誰，彈壓玉霄王紫微。
千古萬古不可追，落子亦復四十圍。
公乎多才亦多藝，小試縯綸光帝制。
復將餘墨散餘春，煙雲樹石皆精神。
擎重雪枝寒不倚，霜幹相周不相比。
山林豪逸並孤標，冠劍大臣橫勁氣。
想當欲畫未畫時，積思凝慮全天倪。
忽然直上盤雲霓，不見筆墨之畛畦。
因依方寸亦磅礴，豈止一丘仍一壑。
良木非摧石不崩，於戲九原不可作。
采石吊古
作者：釋居簡
朝代：宋

高情付酒巵，心事洗咸池。
醉誤飛蟾急，吟嗟取日遲。
竟天鵬不展，酌海蠡奚爲。
風月三千首，何須竹帛垂。
野月贊
作者：釋居簡
朝代：宋

廣寒殿，洪崖井。
輪有晦朔，景無畦畛。
悠然隨所寓，婆娑弄清影。
莫羨江樓清，江樓塵汙人。
野步
作者：釋居簡
朝代：宋

嶺上人歸欲寄梅，嶺根流水隔塵埃。
水中忽見胡麻飯，不入桃源便出來。
野雲赴三衢酒官
作者：釋居簡
朝代：宋

跌宕四十年，吳霜變玄髮。
卓然所不變，傲寒勇彌决。
醉翰筆爲祟，狂歌酒作孽。
煮字不療饑，袖手不求熱。
囊羞一簪直，腰嫌五斗折。
狼飽千里肉，豕卧半尋穴。
於菟道邊窟，螻蟻夢中垤。
驥困黄泥阪，駑踐黄金埒。
臣朔漫詼謔，侏儒笑明哲。
生女不生男，跨竈亦超絕。
安得徑尺蟬，冠此半簪雪。
縣官嚴榷酤，一官弗徒設。
安知滌器時，已有諭蜀節。
莫羨白頭吟，自看柯山月。
金山·其一
作者：釋居簡
朝代：宋

彈壓奔鯨障怒飛，削成峭峙不分支。
自簷滴外水爲地，於海潮中石湧坻。
蜀浪春肥浮棹急，淮雲曉濕度江遲。
中泠一滴清如玉，弗與滔滔混濁移。
金山·其二
作者：釋居簡
朝代：宋

不占南徐地，遥分北固天。
削瓊標巨浸，堅壁下長川。
城柝偏遥夜，淮烽直近壖。
建炎天子聖，翠輦到層顛。
金鰲山御榻
作者：釋居簡
朝代：宋

丁未龍飛動四溟，驚濤曾豈礙揚舲。
抃鰲不露黄金背，跨岸誰開白玉京。
環扈翠華驅海若，勒回釣艇問山靈。
暮鍾萬歲千秋頌，澄徹堯聰得細聆。
錢百六錄參入新宅得子
作者：釋居簡
朝代：宋

千憶子孫昌，衣傳衮綉光。
厦成觀賀燕，筆喜誤書麞。
桂熟霜前子，梅騰雪後芳。
不須瞻岐嶷，定肖白眉良。
錢知府葵窗挽章
作者：釋居簡
朝代：宋

仁者胡爲勇，全師不足加。
一身百夫禦，三世四王家。
脩竹老彌動，甘棠春自花。
白華詩欲補，有子振光華。
錢竹岩之官清遠
作者：釋居簡
朝代：宋

帆挂之清遠，潮來駕濁流。
火雲方振虐，仙舄自生秋。
拔宅雖浮汎，逢山得款留。
一夔携驥子，幾度訪羊裘。
景盡孤臺勝，題分庾嶺幽。
風餐愁欵乃，水宿貫鈎輈。
文采休藏豹，詩盟莫冷鷗。
神明毋自鄙，蠻瘴不勝瘳。
單父鳴弦外，巴東野水頭。
鼎鍾餘事業，一德配靈脩。
鏡庵
作者：釋居簡
朝代：宋

毫髮難藏覆，臨臺子細觀。
龍門無宿客，對舞失孤鸞。
鐵巖
作者：釋居簡
朝代：宋

大鐵圍連小鐵圍，此巖應是此分支。
是中別有三禪樂，弗是曾來可得知。
長興大雄寺陳朝檜
作者：釋居簡
朝代：宋

霜皮重複裹莓苔，不見君王過沛來。
好處莫非前輩道，後生知是幾時栽。
陰分背鄉青如舊，心愈剛明死弗灰。
却恐登壇騷雅絕，亭亭似把碧油開。
長興趙可齋辟楊州別駕
作者：釋居簡
朝代：宋

清俯箬溪流，裴回水上樓。
同心獨陳檜，別乘半楊州。
斗酌江分暝，輪空月碾秋。
瓊花難驛寄，花露記珍投。
長興長趙憲可說閩帥王方岩逸事
作者：釋居簡
朝代：宋

勳業在青編，貂蟬負雪顛。
巍科幾望月，定見不回川。
用小才嫌大，時危德忌全。
上天尋白傅，表海問蓬仙。
心在方巖上，天游委羽先。
十連茂棠蔭，一橐老鈞天。
濁水因珠潔，清風被物鮮。
孤芳觀晚節，善賈考初年。
吟速甘存拙，文疎耻競妍。
鄭莊真好客，王衍不言錢。
謬我奚爲者，煩公辱贈篇。
初無曇穎契，終說項斯賢。
大雅皆傳響，楞嚴未訖箋。
新阡小溪曲，華玉反藍田。
長門怨·其一
作者：釋居簡
朝代：宋

拜月歸來剪絳燈，誤占燈喜望承恩。
斷魂薄命如初月，缺盡團團只一痕。
長門怨·其三
作者：釋居簡
朝代：宋

拍拍官溝碧卷羅，影窺明玉歛青娥。
回頭趁撲雙雙蝶，恨殺春風獨管它。
長門怨·其二
作者：釋居簡
朝代：宋

菊到秋時獨擅奇，怕秋嫌唱菊花詞。
花頭又似金錢小，不把金錢鬭葉兒。
長門怨·其四
作者：釋居簡
朝代：宋

夢到昭陽與夢回，楚天雲雨隔陽臺。
壁粘鹺鹵花如雪，賺殺羊車不入來。
開元觀乃何畏齋施地張練師開山
作者：釋居簡
朝代：宋

何必過流沙，潯溪種道芽。
雄開獻王地，勝傍覺皇家。
雲侶呼朝斗，星壇數扣牙。
胎仙翔集後，底處蟄靈蛇。
開田
作者：釋居簡
朝代：宋

曩說琛師邁往賢，不將大義答開田。
欲懲後世人尸素，敢昧前修自棄捐。
把似誕謾規信施，何如勤苦佐豐年。
钁頭邊事超今古，僥倖逢年是偶然。
閏月三日即事
作者：釋居簡
朝代：宋

星曆新傳誤，無人重講明。
日中陰似夜，春半冷如正。
柳欲眠還醒，花猶染不成。
燕歸多日了，猶自未聞鶑。
閏月九日劉檢詳入山問近作
作者：釋居簡
朝代：宋

北磵尋新築，東籬管舊香。
雨交前九月，晴到後重陽。
蟻慕無羊肉，鴻謀缺稻糧。
餐英聊自笑，辟穀竟何傷。
心遠喧常寂，山深拙可藏。
息陰慙惡木，同調友孤芳。
藂蓧緣苔砌，閑花蔓蘚牆。
寒枝繁鳥雀，落照下牛羊。
綠欠荷檠雨，青知橘未霜。
歲華驚過鳥，秋思老吟螿。
老子便幽事，深雲僦睡鄉。
指呼閑部曲，嘯詠嬾封疆。
率爾鳴天籟，泠然似野航。
汲溪酬欵乃，濯足詠滄浪。
蟻爲誰開國，蜂如我敬王。
俗休嘲賦杼，騷謾吊沉湘。
蘭茝新紉佩，芙蓉嫩製裳。
不知元亮醉，何似接輿狂。
更復求三益，何須饋五漿。
龍山在何許，雲水渺相望。
陪方江陰宗諭勸耕過宋景文墓田次日得其唐書草并侍郎誥
作者：釋居簡
朝代：宋

千騎精明振物華，麥畦分處槿籬斜。
山雖有盡春無際，李竟不言桃自花。
綠漲新添前夜雨，青歸不減去年畬。
酒盃弗酹劉伶土，重爲斯文一歎嗟。
陪陳中書游兩仙堂
作者：釋居簡
朝代：宋

透雲兩鴻鵠，何年忽卑飛。
指爪泥上留，弗與歲月移。
大聲疾璆琳，萬竅不敢嘶。
琅然答空山，玲然震清溪。
俯仰半千載，日日春菲菲。
緒餘及草木，草木竟莫知。
坐令萬金産，不直五字奇。
江左數六謝，選中輒見推。
清新輩阿連，亦豈媿客兒。
開元天寶間，有客償心期。
玉頹沈香北，健筆揮珠璣。
天威不可奪，人爵不可縻。
此邦非故鄉，每至輒倦歸。
樓居寄逸想，更較先後爲。
有美池上仙，凜凜岩壑姿。
轍飛兩公後，惄若饑渴思。
作堂肖公像，疊嶂雙溪西。
幻出天上人，對峙玉羽衣。
乾坤浩蕩春，盎盎在兩眉。
清冰照人冷，恍如吟嘯時。
泠泠氣欲仙，擬馽游龍騎。
世隘烏足容，才大不得施。
至今騷雅流，臨風揮涕洏。
陪陳紫微麻姑觀
作者：釋居簡
朝代：宋

不憚朱砂九轉遲，絕憐岣嶁令君癡。
一抔幻出新舂玉，更聽人言狡獪爲。
陳刑書問近况·其一
作者：釋居簡
朝代：宋

孤風晉東土，宿望魯靈光。
跡恨山林阻，精馳研席傍。
環中樞待轉，水上玉生凉。
一點華風在，看看動八荒。
陳刑書問近况·其二
作者：釋居簡
朝代：宋

萬卉競春新，孤芳見老成。
鬭高紛曉蝶，遞巧響喬鶑。
山染眉津綠，湘澄眼采明。
東山謝安石，深意在蒼生。
陳卿座上得貴字
作者：釋居簡
朝代：宋

後來如積薪，在前類揚粃。
群飛刺天去，尋墜九地底。
扶摇轉羊角，力盡固應爾。
趙孟能賤之，何取趙孟貴。
譬夫春方妍，處處耀桃李。
冶容倚皓態，厥類叵勝紀。
一時顔色鮮，永永曷足恃。
要當見平生，姑待灝商至。
楩楠大蔽牛，支厦棟梁器。
春風不知喜，秋風不知畏。
炎炎金石流，凜凜復墮指。
四時有常守，坐看造物戲。
用大古所難，肯顧萬牛廢。
懷哉楚令尹，落落差可擬。
彈冠既三仕，解冠輒三已。
豈弗曰代耕，豈弗曰行志。
終將奚以爲，了弗事慍喜。
一笑付倘來，道在百不理。
特操固超絕，小智謾嗟異。
區區榮辱際，判然遂成二。
炙手苟可熱，駢首爭附麗。
欣戚變妻孥，况復論州里。
悠哉經濟才，未始挂牙齒。
不獨不過口，未必不掩鼻。
惡此而逃之，政恐不免耳。
弗爲天下先，聞諸老聃氏。
徐行後長者，孟氏亦若是。
聃也未暇學，學孟顧不韙。
唐虞已千古，執中揆諸理。
問之果何事，孝悌而已矣。
陳紫微赴召·其一
作者：釋居簡
朝代：宋

帝輟詞臣重撫綏，次邊尤軫大江陲。
百篇斗酒玩萬物，十雨五風終四朞。
謠頌不遺纖悉美，形容難盡許多奇。
縱龜放鶴朝天去，豈獨江東列郡師。
陳紫微赴召·其二
作者：釋居簡
朝代：宋

苦心如檗凜於冰，贏得衝冠雪一簪。
千載四明登陸處，三生五月度瀘心。
清泠烈暑生秋思，諧協凉薰入正音。
今日憚公如憚黯，試看塞柝夜沈沈。
陳紫薇知宛陵出關三日復召歸·其一
作者：釋居簡
朝代：宋

竹分宛陵去，環賜北關歸。
出晝只三日，排雲趨九扉。
春風隨意好，卿月上天飛。
想見高寒處，朣朣並紫微。
陳紫薇知宛陵出關三日復召歸·其二
作者：釋居簡
朝代：宋

籠鎖新鶑囀，簾容舊燕歸。
禁林仍下榻，畫戟漫開扉。
虛與谷相應，淡如雲自飛。
升沈知雅量，喜慍不幾微。
陳襄陽歸長興·其一
作者：釋居簡
朝代：宋

玉帳擁貔貅，朝天爽借留。
勳庸收素定，江漢耻橫流。
傳有當時癖，池無暇日游。
貂蟬倘來耳，又見出兜鍪。
陳襄陽歸長興·其二
作者：釋居簡
朝代：宋

巾子山前寺，曾分華頂薇。
去尋龍首約，因些客兒歸。
白羽精戎律，黄金緩带圍。
孔融傾座處，西望幾斜暉。
陶窗
作者：釋居簡
朝代：宋

如在羲皇上，都忘我是誰。
聞鍾還入寺，無酒却攢眉。
籬落西風晚，琴書白晝遲。
千年續遺響，側枕答凉颸。
陸別駕解組
作者：釋居簡
朝代：宋

不平容赴愬，無枉不相關。
契託今州牧，官同舊筍班。
騷情吟未盡，樂府載將還。
况是平分手，新聲課小蠻。
隙月
作者：釋居簡
朝代：宋

側飛蟾影入簷低，鵲倦烏慵尚繞枝。
燈灺小窗簾不卷，定回凍合玉樓時。
隠山
作者：釋居簡
朝代：宋

小嶺明明屬小支，傍山論價與山違。
巢由去後箕山老，夜夜天雲隠少微。
雙溪潮水清
作者：釋居簡
朝代：宋

滅影雙溪死便燒，年年楓落見清潮。
淛江亭下晴翻雪，卷作渾濤怒不消。
雙頭蘭
作者：釋居簡
朝代：宋

艾擁蕭陵雪未消，蒂連芳萼闖春饒。
國香不似傾城色，寂寞空山大小喬。
雨後
作者：釋居簡
朝代：宋

老火無蹤鴈有聲，雨絻戰伯八紘清。
西風帆落崑山曉，隠隠青岑玉色明。
雨後山水入潮江方岩索賦
作者：釋居簡
朝代：宋

湍雪投江只得渾，觀瀾未了復消魂。
不知從此隨流去，清白何時得反元。
雨後復旱呼海嵎山龍浹旬復大霔·其一
作者：釋居簡
朝代：宋

龜田似大橫，剛燥不容耕。
秧瘦無新思，舟膠阻去程。
溽思梅雨後，寒厭麥秋晴。
旱魃方爲虐，無容頃刻生。
雨後復旱呼海嵎山龍浹旬復大霔·其二
作者：釋居簡
朝代：宋

久矣惟心禱，呼龍徇物情。
均沾四郊足，不負九推耕。
蚌活沙頭脯，鶑新雨後聲。
婁豐斯在望，老瓦醉秋成。
雪
作者：釋居簡
朝代：宋

集霰夜才分，繽霏曉更零。
未乘風洒洒，先挾雨冥冥。
窗失三更黑，山無一寸青。
有船非剡櫂，誰去扣吟扃。
雪中寄趙湖州容齋
作者：釋居簡
朝代：宋

慶兆三回白，祥開嗣歲春。
精求方懇懇，懸應忽逡逡。
化母非無待，玄冥却有神。
夜窗疑是月，曉砌不生塵。
麰麥占年熟，郊原見日新。
柳塘吹漠漠，銀浦剪繽繽。
鶴幹勝寒重，猨枝撼落頻。
折腰嗟勁節，低首吊蒼鱗。
池草生吟思，溪梅寄遠人。
不知吟嘯地，何似灞橋親。
雪中登西菩寺參寥舊居分月閣聞讀書聲
作者：釋居簡
朝代：宋

誰平讀書琅琅然，四山響答皆清圓。
山空無人渡雙澗，更與流水相潺湲。
凍雲壓山吹不皺，雲際稜稜展瑶甃。
廣庭萬舞亂零飛，老枝檠重如僧瘦。
吞蟾縞夜洞八窗，弗煩凍手挑殘釭。
蠅頭萬字不足數，冏冏寒入青眸雙。
辨才昔與參寥子，秣馬問途端自此。
要汝勇追龍象躅，爲我辛勤十年讀。
雪中訪別魏使君·其一
作者：釋居簡
朝代：宋

踏雪尋春計亦優，不如去款魏君侯。
雪裘風帽台州去，豈是無才入蔡州。
雪中訪別魏使君·其二
作者：釋居簡
朝代：宋

大雅離騷不入時，反騷變雅又奚爲。
天台好處休提掇，只詠寒山拾得詩。
雪夜懷上人借衾
作者：釋居簡
朝代：宋

挾纊如冰薄，無氊替客愁。
綾衾閑直舍，布被老夔州。
樓玉方撐起，山冰莫倚休。
歲寒知小友，餘暖肯珍投。
雪屋
作者：釋居簡
朝代：宋

霰集夜來寒，樓寬楮幌鮮。
花溫新換水，栗爆舊存氊。
夢草疑非蝶，吟肩凍聳鳶。
蓬婆界天白，皎皎五雲連。
雪林李兄偕昌國長之官
作者：釋居簡
朝代：宋

潮漲家門雪，無風亦震雷。
飽帆蜚百尺，饑蜃吐叢臺。
綃展洴鮫室，珠明剖蚌胎。
春城種花地，冷帳小蓬萊。
雪湖池上新築
作者：釋居簡
朝代：宋

疏綺闖冰池，苔封老石磯。
魚方深避釣，鷗亦早忘機。
滌研融殘雪，觀書競夕霏。
春風長似舊，還趁雪中歸。
雪窗
作者：釋居簡
朝代：宋

小似剡溪船，方方斗底安。
綠疏雲母透，青瑣水晶寒。
蟾影從低入，蠅頭得細看。
人皆苦炎熱，一點不相干。
雪航
作者：釋居簡
朝代：宋

九逵埃壒點人衣，踏土何如踏浪兒。
爛熳溪頭千樹玉，風蓑月笛興闌時。
雲
作者：釋居簡
朝代：宋

自是無心物，依稀似有心。
因風纔冉冉，釀雨忽沉沉。
一末紳朝嶺，重簷帽晚岑。
丁寧休蔽日，我欲耀陽林。
雲天瑞所藏李唐風雨圖
作者：釋居簡
朝代：宋

砲車卷東南，白晝沙石昏。
悠然隘西北，頃刻潭湫翻。
晴窗展李畫，靉靆迷江村。
乃知筆有神，巧剔造物根。
信意潑濃墨，了不見墨痕。
但見平林黯黯木欲折，輥底怒浪掀天渾。
平地十步九蹉跌，奈此倚岸舟如盆。
得非折天柱，恐是顛崑崙。
不然於菟髑髏下，巨浸潜蛟勇鬭濤山崩。
空江冥冥不知曉，更無一箇閑鷗鳥。
斷岸微茫水亭小，三兩重茅都卷了。
灕洒雲陰陰，翻然如惜金。
西子宜淺粧，濃抹尤清深。
於戲此妙不可尋，百金一筆不足臨，掩卷袖手空沉吟。
雲山道人榴桃橙橘戯墨
作者：釋居簡
朝代：宋

造化工夫竟屬誰，墨花豈恨子生遲。
海榴不與山桃約，趁得橙黄橘綠時。
雲錦
作者：釋居簡
朝代：宋

十丈花如織，酣酣拓具區。
新於機上落，勻似鏡中鋪。
容與翠綃幌，渥丹鉛粉膚。
越溪霞湛染，楚夢玉敷腴。
隋棹新帆遠，吳宮小隊殊。
綠欹檠雨蓋，碧間褭風蒲。
勺月清秋冷，生凉暑晝蘇。
天孫旌浦溆，水帝展屠蘇。
紅白香無別，明光影可𣂏。
蛻塵古君子，具體小西湖。
彷象雖曾賦，形容似按圖。
奚囊如可製，闊剪貯陶珠。
雲錦亭
作者：釋居簡
朝代：宋

花圍竹護錦成林，簷壓紅雲遶砌深。
燕子來時寒未了，莫教簾幕带春陰。
霅川
作者：釋居簡
朝代：宋

茅茨傍水似浮家，自把蘋洲缺處畬。
魚菜常多蔬菜少，薺根挑盡到蘆芽。
霜曉
作者：釋居簡
朝代：宋

江楓霜後醉痕朝，商略隨風趁落潮。
勾引梧桐三四樹，不留一葉到今朝。
霜柳
作者：釋居簡
朝代：宋

春傍垂楊困得醒，池塘部曲頓精明。
褪寒欲試鵞兒淺，商略工夫苦未成。
靈巖
作者：釋居簡
朝代：宋

斷崖蒼玉削，四繞綠屏帷。
無港不相接，有山如此稀。
樹秋連石瘦，雲晚截湖歸。
一點西風急，籧篨相趁飛。
靈照女贊
作者：釋居簡
朝代：宋

屋裏橫機抗老爺，門前歛袂對丹霞。
爺生娘養好兒女，有得許多無頼吒。
靈隠散知識會首求頌
作者：釋居簡
朝代：宋

無識無知五十三，勞佗童子遍咨參。
朝來靈隠羅齋去，添得從前滿面慚。
靈隠方丈新閣接泗洲妙崧毀之
作者：釋居簡
朝代：宋

鄉來屋老拊巖稜，欲上看山謝不能。
衡跨半天開複道，直從平地到危層。
上方近聽嬰兒語，前塔遥分竺寺燈。
昨晚亂雲收急雨，憑高如望海濤崩。
青梅子
作者：釋居簡
朝代：宋

雪未消時入旦評，纔黄又屬傅岩人。
暫分葉底藏身地，部領鶑花過半春。
青龍張賢良四高堂
作者：釋居簡
朝代：宋

肯續高人傳，能分鼎足無。
煩君添一箇，爲我壯全吳。
正學非謀士，清吟豈釣徒。
須知而祖意，斷不在蓴鱸。
靜維那求頌
作者：釋居簡
朝代：宋

罰錢出院討便宜，興化何曾會養兒。
北磵黨情非黨理，與佗土上更加泥。
韓寺遺墟
作者：釋居簡
朝代：宋

十年秋傍故山零，一塢殘雲夜不扃。
土偶向人猶作祟，相傳不似舊時靈。
韜光菴
作者：釋居簡
朝代：宋

洛下僧歸未寂寥，餘光還向此中韜。
入千峯杪從它笑，放一頭低儘自高。
客至坐凉分樹影，雲開冩望到江濤。
夜遥月冷風初霽，萬籟無聲亦怒號。
韶知客
作者：釋居簡
朝代：宋

育王渾不奈伊何，脚跨天童又倒戈。
不是浙僧全殺活，成人應少敗人多。
響山閣
作者：釋居簡
朝代：宋

有耳誣牆壁，無聲謗瑟琴。
一機纔破敵，何處弗知音。
澹墨微茫古，哀絲夭閼沈。
天風號萬籟，終始不曾瘖。
項別駕訃臨
作者：釋居簡
朝代：宋

清約筋骸別，雲泥俗肺腸。
酌貪廉不污，鑑正醜難藏。
貴藥無錢買，沉痾有死償。
若爲千駟馬，得似蕨薇香。
頌古二十一首·其一
作者：釋居簡
朝代：宋

吹糠著米，翻成特地。
不因一事，不長一智。
頌古二十一首·其一〇
作者：釋居簡
朝代：宋

挽弓須挽强，用槍須用長。
射人先射馬，擒賊先擒王。
頌古二十一首·其一一
作者：釋居簡
朝代：宋

疾燄過風第二頭，不堪惆悵只堪愁。
一聲振鬣長鳴後，萬馬皆瘖一戰收。
頌古二十一首·其一七
作者：釋居簡
朝代：宋

三春不是讀書天，九夏炎炎且放禪。
唯有秋冬較些子，不如打睡過殘年。
頌古二十一首·其一九
作者：釋居簡
朝代：宋

劍下十分親，難藏獨露身。
江流石不轉，獨有藴空名。
頌古二十一首·其一二
作者：釋居簡
朝代：宋

當機覿面提，覿面當機疾。
開眼放癡頑，鞭逼人上壁。
頌古二十一首·其一五
作者：釋居簡
朝代：宋

絕乳於菟弄爪牙，丹霞去後說丹霞。
棒頭有眼明如日，須是南陽老作家。
頌古二十一首·其一八
作者：釋居簡
朝代：宋

才伸劫火光中問，便解隨他去復回。
回到悔來坡下路，亂山依舊碧崔嵬。
頌古二十一首·其一六
作者：釋居簡
朝代：宋

隔江誰薦箭鋒機，直下橫趨已是遲。
惆悵曲終人不見，數峰削玉水瀰瀰。
頌古二十一首·其七
作者：釋居簡
朝代：宋

金盤不可動，轆轆轉難住。
停待良久間，圓明湛如露。
頌古二十一首·其九
作者：釋居簡
朝代：宋

客舍并州已十霜，歸心日夜憶咸陽。
無端又渡桑乾水，却望并州是故鄉。
頌古二十一首·其二
作者：釋居簡
朝代：宋

適我昔所願，今者已滿足。
是玉也大奇，只恐不是玉。
頌古二十一首·其二〇
作者：釋居簡
朝代：宋

總欠韋郎一夜霜，諸方拈出半青黄。
碧雲更不上盤飣，舉似諸方笑一場。
頌古二十一首·其二一
作者：釋居簡
朝代：宋

東村王老夜燒錢，不是年窮歲盡禪。
歲盡年窮消息別，東村王老夜燒錢。
頌古二十一首·其八
作者：釋居簡
朝代：宋

三蛇九鼠，一畝之地。
干木隨身，逢場作戲。
頌古二十一首·其六
作者：釋居簡
朝代：宋

翻手爲雲，覆手爲雨。
業識忙忙，無本可據。
頌古二十一首·其四
作者：釋居簡
朝代：宋

彌滿清浄，終不容他。
山河大地，萬象森羅。
頌古五首·其一
作者：釋居簡
朝代：宋

轉得頭來已是遲，恰如曾未轉頭時。
一錢覓得無及處，猶自區區誑阿誰。
頌古五首·其三
作者：釋居簡
朝代：宋

一字未曾談般若，謾天謾地儘饒伊。
祇園乞食歸來後，法會因由又是誰。
頌古五首·其二
作者：釋居簡
朝代：宋

五十三人一縷穿，小兒雖小膽如天。
茫茫煙水無重數，買得風光不用錢。
頌古五首·其五
作者：釋居簡
朝代：宋

進步竿頭踏斷橋，太虛凸處水天凹。
古今喫𨈀知多少，不似闍黎這一交。
頌古五首·其四
作者：釋居簡
朝代：宋

劍下十分真，難藏獨露身。
江流石不轉，獨有藴空名。
頑極
作者：釋居簡
朝代：宋

計較思量未發機，風塵草動百般疑。
四稜塌地羞前事，爛了虛空也聽伊。
頑石
作者：釋居簡
朝代：宋

大火流金不自流，補天切忌向他求。
虛空講得花狼藉，未必渠儂竪點頭。
頤齋
作者：釋居簡
朝代：宋

有生分貴足，足患不自知。
知貴得所止，不止盈益虧。
盤磵隠淪友，圖史森孫枝。
閑適壽且康，不止將奚爲。
卜築脩竹間，養正是用宜。
惟其得所養，自樂頤之時。
初筮得上九，頤道皆備之。
靜默戰紛華，燕晦觀群蜚。
對月喜秋霽，問柳知春歸。
鳴鶴聞夜弦，振鷺驚晝棋。
池寬縱魚樂，機忘悟鷗疑。
幽草時自妍，歌鳥時自闚。
釣則鈎可直，藝則芳可移。
酒酣卧花底，不知吾爲誰。
起來飛羽觴，萬化同熙熙。
藥圃雨新霽，徐步觀耘耔。
眉津雙解顰，心淵平弗欹。
酡顔渥且丹，老鬢秋不萎。
從它自逐逐，舍蔡觀朵頤。
題三教圖
作者：釋居簡
朝代：宋

巖高風壓樹頭低，三子相逢把手歸。
掩室在陳無足笑，笑它同傳有韓非。
題丘使君竹坡
作者：釋居簡
朝代：宋

人間苦炎熱，君家窗戶凉。
人間苦埃壒，君家如瀟湘。
入門洞真趣，繞戶皆篔簹。
華月篩碎金，鮮風戛叢琅。
初疑低地碧，忽觀拂雲長。
不倚見特立，側挺終弗僵。
弗延醉名流，只著雛鳳凰。
奇草時自芬，幽蘭時自芳。
歌鳥時自新，風玉時自鏘。
枯榆與老柳，莫蔓夫子牆。
牆固不在高，賜也不足方。
市聲辟三舍，苔痕寬一方。
衡斜露頭角，扶疎嚴奧堂。
凉薰入冰弦，古軫橫石床。
悠然於此時，物我各兩忘。
孰辨桀與跖，更說羲與皇。
無人不種花，長恐負艷陽。
我則異於是，無復相較量。
藏春在懷袖，不使蜂蝶狂。
願結虛心友，晚節同蒼蒼。
題北山雨餘南屏春曉兩手卷·其一
作者：釋居簡
朝代：宋

晴拂孤山破曉陰，暝煙猶在柳邊深。
試從淡墨微茫外，商略青層到碧潯。
題北山雨餘南屏春曉兩手卷·其二
作者：釋居簡
朝代：宋

綺疏新響囀綿蠻，綠重紅輕尚带寒。
老去倦舒南宕嘯，更將橫幅與誰看。
題張於潜畫軸五首·其一
作者：釋居簡
朝代：宋

百尾誰傳觳觫真，淺緇輕拂替丹青。
逸群大武如曾見，不見當時挂角經。
題張於潜畫軸五首·其三
作者：釋居簡
朝代：宋

老髮鬅鬙兩髻丫，天台山裏老煙霞。
閭丘別後無蹤跡，又在蘭陵故相家。
題張於潜畫軸五首·其二
作者：釋居簡
朝代：宋

昭陽燕子一雙飛，涎涎隨風懶哺兒。
可是劉郎無醖藉，不教嬪御讀周詩。
題張於潜畫軸五首·其五
作者：釋居簡
朝代：宋

飈生凉腋策茶勳，欲御剛風度海雲。
任是蓬萊更高處，叫蒼生苦有誰聞。
題張於潜畫軸五首·其四
作者：釋居簡
朝代：宋

玉虎嘶蟾噎萬鼉，五雲低處湧蓬婆。
平生海若嫌模寫，如此梁生狡獪何。
題張雪湖吳山煖曖
作者：釋居簡
朝代：宋

山藏晻靄樹藏雲，十駕難追欲去春。
鱗砌古愁千萬緒，因君開卷又重新。
題扇暍圖
作者：釋居簡
朝代：宋

忠厚文傳武，吾寧未釋疑。
能扇行路暍，不療采薇饑。
酷在炎炎處，凉生習習時。
白團替黄鉞，宜畫不宜詩。
題手軸十六羅漢送洪兄歸劍州·其一
作者：釋居簡
朝代：宋

鈍根捏怪辱先宗，寫影圖形在此中。
今日卷舒都在我，看渠何處現神通。
題手軸十六羅漢送洪兄歸劍州·其二
作者：釋居簡
朝代：宋

七八千里劍門路，十五六僧方外人。
擬欲大家携手去，爲伊公驗不分明。
題柏嶼水瘦屏
作者：釋居簡
朝代：宋

此妙伊誰得，能名惜不聞。
痕收新漲水，瘦宿暝歸雲。
煙靄疑無墨，鳧鷖不亂群。
可堪擅毫素，幽討盍平分。
題水仙梨花菊蒲萄梔子·其一
作者：釋居簡
朝代：宋

澄鮮無地著樓居，自惜娉婷鏡碧虛。
青女不知華玉煖，綠扶綽約翠霞裾。
題水仙梨花菊蒲萄梔子·其三
作者：釋居簡
朝代：宋

蕭爽花中舊隠淪，名齊宿莽著騷經。
殘英只傍枝頭老，收拾芳鮮飽獨醒。
題水仙梨花菊蒲萄梔子·其二
作者：釋居簡
朝代：宋

楚楚冰綃霧縠裳，鉛華消盡弗忺粧。
曉雲不入朝雲夢，賦入閑居亦擅芳。
題水仙梨花菊蒲萄梔子·其五
作者：釋居簡
朝代：宋

嫩玉溫柔浄弗瑕，凉雲綴葉借春華。
水風池閣簾櫳靜，小試微薰著一花。
題水仙梨花菊蒲萄梔子·其四
作者：釋居簡
朝代：宋

藤搴翠朵剪輕柔，小壓涓涓翠玉流。
一石可償千日醉，凉州未必似楊州。
題水墨萱草水仙·其一
作者：釋居簡
朝代：宋

草欲忘憂蔓更滋，望雲長在蜀天西。
蕭蕭風木添新恨，謄錄精神答噬臍。
題水墨萱草水仙·其二
作者：釋居簡
朝代：宋

綠玉纖扶水玉腴，華風披拂度華裾。
却從壞色衣中賦，不把高情託子虛。
題永嘉楊孟均巫山圖
作者：釋居簡
朝代：宋

部領群峯壓小巫，陽臺猶自雪糢糊。
若教指點猿啼處，判得剛腸百斷無。
題沖老廉博士古木
作者：釋居簡
朝代：宋

離奇磊砢廉宣妙，幻出川僧屋角頭。
風雨夜遥龍不寐，聽他天籟自颼飀。
題煥少章墨菊
作者：釋居簡
朝代：宋

采薇不療餐英瘦，著眼無從到朵頤。
秋露染毫餘曉馥，便成畫餠亦忘饑。
題粲姪峴山秋晚
作者：釋居簡
朝代：宋

分明寫出峴山詩，隴樹初寒晚照低。
掩卷只思人墮泪，不思量到白銅鞮。
題粲書記作雙鴝鵒並宿梅花上
作者：釋居簡
朝代：宋

金線單絃餘睡思，黲茸亂羽欠春聲。
立殘參子黄昏月，猶傍梅花瘦影明。
題趙生著色兩厖
作者：釋居簡
朝代：宋

向來爾祖在西都，掌監同聞誦子虛。
直與吠堯群類別，短屏寫影護琴書。
題高髯墨菊枕屏
作者：釋居簡
朝代：宋

欲種團枝香，無地著蔓延。
密化移春霏，零露生秋妍。
非金亦非玉，采采仍田田。
餐英不成夢，喚起西窗眠。
題高髯詩藁
作者：釋居簡
朝代：宋

翻水千篇未足哦，不酬一語亦同科。
若非身世相忘久，應是江山得助多。
旬月有人加鍛鍊，壺觴無地不婆娑。
西湖南蕩相尋處，門斷紅塵接翠蘿。
顔丞開爐
作者：釋居簡
朝代：宋

鱗差雲母著書窗，軟火深爐曉自粧。
篆恰纔消餘桂馥，手終不暖爲棖香。
小中天地何妨大，閑裏工夫不欠忙。
莫向市朝尋大隠，二松環水自湯湯。
顔提舉之官
作者：釋居簡
朝代：宋

蘭陵曾頌隣州政，除却龔黄總不如。
又似澄江千尺練，只傳陋巷一編書。
坐令季子昌遺俗，盡道丹山更好雛。
老我林泉散樗櫟，守愚終不與賢疎。
顧寺簿雲伯挽章
作者：釋居簡
朝代：宋

黄巖二松下，別調聽新吟。
尋說丑羊去，寄聲雙鯉沉。
班空華玉笋，弦絕斷文琴。
宿草春重綠，傷心日更深。
風泊淀山
作者：釋居簡
朝代：宋

船壓濤山碎，風顛玉雪零。
未瞻孤塔影，先乞小姑靈。
汗漫開天險，聰明在德馨。
丘之禱久矣，爾自扣心扃。
風琴贈選上人
作者：釋居簡
朝代：宋

萬籟甫消聲，鏘然忽自鳴。
獨宜風力小，雙與月華清。
歷歷諧三疊，玲玲叶九成。
宮商雖斷續，何處不分明。
飛湍
作者：釋居簡
朝代：宋

飛湍衮衮飛當戶，平地隆隆萬鼉鼓。
澎轟亂石震風霆，崩奔千仞無朝莫。
濤神何許駕潮來，餘憤未平方震怒。
又若飛廉聲萬竅，餘勇尚多無處賈。
年時旱涸尚如此，况當八月九月雨。
淵潛雖伏不能安，林棲欲寐還驚顧。
山翁慣聽如不聞，只應自樂山中趣。
對床展轉悲游子，咫尺華胥迷去路。
欲隨胡蝶翩翩舉，空過夜遥忘栩栩。
起來晨炊惡草具，誤作迅雷仍失筯。
呼童秣馬不少駐，不待黎明出山去。
出山定入紅塵去，欲去謂言姑小住。
此聲不似鄭聲淫，聒耳雖喧君勿惡。
餞燕·其一
作者：釋居簡
朝代：宋

去時不似來時好，舊海棠叢錦幄低。
未必秋風便翻幕，樓空巢冷不堪棲。
餞燕·其二
作者：釋居簡
朝代：宋

歌樓經雨損花枝，魂斷無情白傅詩。
不啄阿京墳上土，地遒天老總愁思。
饒州宗維那
作者：釋居簡
朝代：宋

三印高風久寂寥，何妨辨地且從苗。
同行共住不相識，須信饒州不可饒。
香篆
作者：釋居簡
朝代：宋

明明印板脫將來，簇巧攢花引麝煤。
不向死灰然活火，此中一線若爲開。
馬郎婦贊
作者：釋居簡
朝代：宋

念得蓮經便嫁伊，空花無蒂欲誰欺。
金沙灘上黄金鎖，狼藉春風到幾時。
驥無稱築牆護放生池
作者：釋居簡
朝代：宋

鑿山樊圃幻屏帷，自出胸中一段奇。
拓壽域歸常住地，注恩波入放生池。
剪蒿忍放蛙分部，空穴寧教兔不疑。
坐看春風歸約勒，先開牆角向南枝。
高教授訃至
作者：釋居簡
朝代：宋

競俗奔奔急，潜窺却步難。
退知藏用密，居得秉彜安。
有襪常番著，無弦敢廢彈。
謝城空冷帳，回首一汍瀾。
高潮莊中秋
作者：釋居簡
朝代：宋

貫見冰盤出海山，可曾海上看團團。
全潮退舍開平地，萬里無雲展素紈。
冷怯單衣沾沆瀣，皎如白晝數峰巒。
敗荷深蕩僧歸去，髣髴西湖畫裏看。
魏憲使石筍小築·其一
作者：釋居簡
朝代：宋

住山做得淡生涯，泉有金沙與白沙。
自課小童城市去，歸來煮飯又煎茶。
魏憲使石筍小築·其二
作者：釋居簡
朝代：宋

野芳佳木自衡斜，約勒春風占物華。
聊復避喧非避世，種桃不似種梅花。
鳳兒花·其一
作者：釋居簡
朝代：宋

小似釵頭縷粟金，不將紅淺笑紅深。
虛名冗到閑花草，寂寞朝陽采羽瘖。
鳳兒花·其二
作者：釋居簡
朝代：宋

弄玉何年墮翠鈿，託根便作九包妍。
飛花只合秦樓去，莫與金釵壓鬢蟬。
鳳泉初月
作者：釋居簡
朝代：宋

一痕隠隠介亭西，庾亮樓頭未醉時。
多是團團深夜看，可曾見此巧如眉。
鳳翥行
作者：釋居簡
朝代：宋

破輿不窗簾不旌，短長後先白四丁。
旋牽毳衲裹秋鬢，月露點滴垂青冥。
平明驅入三家市，市人驚見左右視。
笑云非病亦非狂，不與人同與人異。
抑非湖海空橘陳，不老不死亦不靈。
不然天台石橋寺，丹碧剝落泥應真。
須臾一棹脩門去，却遣破輿歸鳳翥。
謂言只借此樣僧，非此樣僧莫借與。
鳳鳴寺十八應真乃日本國所製密印僧典於沈氏沈施於鳳鳴
作者：釋居簡
朝代：宋

木素上金泥，雲衣整稻畦。
曾充僧典質，未到佛階梯。
領衆三韓北，分身兩淛西。
一龕老風雨，誰與振幽棲。
鴈來紅
作者：釋居簡
朝代：宋

夜夜燈花巧勝裁，家書準擬傍秋開。
鴈來紅葉都紅了，目斷西風鴈不來。
鶑
作者：釋居簡
朝代：宋

最堪聽在綠陰陰，緩緩歌酬細細吟。
別院曉聲知幾許，田巴抵死只梟音。
鶴唳
作者：釋居簡
朝代：宋

九皋清響漏殘時，想見松間露濕衣。
弱水弗關雲外路，乘軒終不似橫飛。
鹿苑乃月堂昌禪師受業
作者：釋居簡
朝代：宋

水自朝宗去，源曾發此來。
惠琳參政事，澄觀擅公才。
葩焰古難續，襲衣今未開。
不知五百世，幾度擢陳荄。
麗雲閣
作者：釋居簡
朝代：宋

零雲閑占地，飛閣小侵天。
目與孤鴻去，帆驅短艇還。
綠蕪秋野外，烏戍夕陽邊。
只尺闌干曲，丹青色色全。
黄侍郎帥閩解后皎如晦受業寺
作者：釋居簡
朝代：宋

送客稽山欲盡頭，丁寧一語駐驊騮。
荔枝莫惜輕紅擘，醽醁何妨大白浮。
語必驚人休散失，才多在野細尋搜。
此懷只合從公賦，說與它人定暗投。
黄凝雲歸張公洞
作者：釋居簡
朝代：宋

洞在深雲裏，仙畦茂藥苗。
偶隨山下水，來泊寺前橈。
瀣泠長凝頰，丹輕不墜瓢。
多應久離索，老鬢各蕭蕭。
黄機先浄慈庵
作者：釋居簡
朝代：宋

智周萬有神逾浄，忍極無生力更慈。
認得青氊元舊物，大書深刻慰時思。
黄茶
作者：釋居簡
朝代：宋

官焙曾看白玉花，不知黄玉在山茶。
淺欺羅柳香仍烈，輕壓荼蘼浄弗瑕。
著露未晞纔半萼，倚曛欲透忽全葩。
月團已屬盧仝賦，別調何妨記物華。
黄薔薇
作者：釋居簡
朝代：宋

窗風一綫度晴熏，晚韻繁香態度新。
親壓屠蘇湛華玉，古壺斜插淺浮春。
黄薔薇
作者：釋居簡
朝代：宋

紫透紅殷態度陳，露葵生色借芳新。
春風便是黄金屋，羞殺黄金屋裏人。
黄龍洞
作者：釋居簡
朝代：宋

玄窞蜿蜒宅，苔痕到底青。
鑿深連地軸，設險訝山靈。
路斗風烟濕，風酸草木腥。
丁寧休勒駕，更欲上新亭。
黄龍洞前遇倪文昌賦苕之清
作者：釋居簡
朝代：宋

止止天連碧，沉沉鏡不磨。
淵源端有自，潢潦儘從他。
清可臨流賦，渾貽濯足歌。
中津誰擊楫，後進自盈科。
亦有西馳者，其如北注何。
還元雖一味，到了不同波。
至潔清嚴瀨，孤忠歎汨羅。
勺貪懲俗下，汲釀樂天和。
洗耳成輕去，乘槎倘重過。
咸池昇曉日，何必挽天河。
龍井吊古
作者：釋居簡
朝代：宋

井龍孤躅轉空濛，萬斛泉源憶長公。
流水高山仍古意，落花啼鳥自春風。
石題峴首千年後，人在蘇堤萬柳中。
惆悵半生行樂地，闌干曲曲夕陽紅。
龍游行者求僧
作者：釋居簡
朝代：宋

爲僧要度牒，此理與古背。
是真出家兒，俱付形骸外。
千里在初步，百進須一退。
索性吵叢林，東倒復西攂。
龔料院挽章
作者：釋居簡
朝代：宋

滌噐笑相如，呼兒誦子虛。
諸公方薦鶚，仙舄已騎魚。
臨餗俄翻鼎，儲林未結廬。
只成幾望月，無路問蟾蜍。
七夕卧病敦素報云道夫已至北山遲遲未入城其意耽酒用其說作詩促之
作者：釋德洪
朝代：宋

去年鍾山今夕晴，二豪興發來扣扃。
開軒咄嗟辦法供，一味萬壑松風聲。
頽然意適相枕卧，便覺語笑紛先爭。
我方小立倚風檻，君忽蹶起孤髻撐。
今年此樂墮渺莽，維摩卧疾毗耶城。
烏衣郎亦憎俗子，閉户卧看星河横。
美髯和易坐畏暑，扁舟散髪歌月明。
遥知君定宿浮玉，詩狂欲跨横海鯨。
傳聞已至蔣陵塢，留滯未歸宜一抨。
連床夜語久不理，硯席忍垢珠網生。
乃爾彌日復信宿，不爲萬頃無濁清。
推擠不去有深意，戀此百甕郎官清。
甕邊被縛真有道，酒後耳熱良高情。
不嫌折簡苦招喚，要看款段兀醉酲。
七月七日晚步至齊雲樓走筆贈吳邦直
作者：釋德洪
朝代：宋

錦江風晚吹征裘，幽人詩思遏不休。
心知無處可告訴，掉臂直上齊雲樓。
憑欄展目時一快，萬山奔走趨簾鈎。
回頭下視茫茫者，龜囚蠶縛令人愁。
樓中夫子神仙流，道容玉頰紅光浮。
少年讀書浩江海，回春妙語生筆頭。
致君終使堯舜上，大作一雨蘇林邱。
深山野僧拙筆語，作詩欲贈煩冥搜。
艱苦思索得箇字，謹用持上君牢收。
謝安昔與支遁游，及其貴也加綢繆。
高風氣識正相侔，他年身退百無憂。
復來把臂登此樓，軒渠一笑三千秋。
七月初九夜坐西軒雨止月出不勝清絕
作者：釋德洪
朝代：宋

夜雨止還作，小軒清有餘。
暴寒吹客夢，殘響滴階除。
明滅青燈在，簾櫳璧月孤。
故山歸未得，千里漫平蕪。
七月十三示阿慈闕闕
作者：釋德洪
朝代：宋

寺已餘十僧，田不登百數。
何以常乏食，强半了租賦。
今年失布種，正坐無牛具。
六月始分秧，江流冒塍路。
水退秧陷泥，經月已無雨。
枯根拆龜兆，瘦葉壓勃土。
鄰家飯早占，我方質袍袴。
此生爲口腹，夢幻相煎煮。
阿慈佐井臼，事衆耐辛苦。
今朝質且盡，父子屹相覷。
頹然輒坐睡，欠伸久不語。
只箇甘露滅，可質請持去。
七月四日晝夢雲庵和尚教誨久之而覺作此示超然
作者：釋德洪
朝代：宋

夏窗午睡誰呼覺，院靜惟聞遶砌泉。
夢裏緒言猶可記，壁間遺像尚依然。
襯珠定使拳披見，坐榻當令膝處穿。
塔在層峰衰眼力，何時同汝掃頽塼。
三月二十三日心禪餉余新麪白蜜作二首·其一
作者：釋德洪
朝代：宋

三月東荘新麥熟，碾遲羅細玉塵香。
要看十字開籠餅，寄與菴頭老儼嘗。
三月二十三日心禪餉余新麪白蜜作二首·其二
作者：釋德洪
朝代：宋

老儼年来百不忺，最嫌苦淡不嫌甜。
蜜中有味中邊絕，莫笑山居世味添。
三月二十八日棗柏大士生辰二首·其一
作者：釋德洪
朝代：宋

大千微塵偈，章句妙難求。
公爲疏通之，如海決江流。
堂堂鬚垂膺，漆點横清秋。
十虚圓當念，三世集毛頭。
平生說禪口，想見光迸浮。
世間眼久滅，法寶空海洲。
年年春欲暮，禪室清香留。
迷途指南車，戴恩負山邱。
願從清涼山，威光作依投。
行當方山見，跬步披衣裘。
三月二十八日棗柏大士生辰二首·其二
作者：釋德洪
朝代：宋

思慮不及處，但曰刹那際。
不曰刹那際，寧當有三世。
於此刹那中，尚不容擬議。
安得有死生，一切諸怖畏。
苦樂欣厭情，及分心境異。
是名顛倒想，不名隨順智。
如人游夢中，所歷經千歲。
及其夢覺已，不過食頃耳。
稽首願悲幢，發此不傳祕。
願分無盡燈，酬此四弘誓。
三月二十八日棗柏大士生辰六首·其一
作者：釋德洪
朝代：宋

深觀諸佛刹那際，三世十方無遁形。
已盡凡情不顛倒，如除目翳自光明。
意俱大地山河喪，心與空花夢幻生。
垂手遇緣攜法界，美髯跣足散衣行。
三月二十八日棗柏大士生辰六首·其三
作者：釋德洪
朝代：宋

青春徑去不小住，天迥游絲增眼寒。
想見手提大千界，翛然身現一毛端。
若存情見智山隔，但斷攀緣業海乾。
面目分明今日是，敢將棗柏薦盤餐。
三月二十八日棗柏大士生辰六首·其二
作者：釋德洪
朝代：宋

二天給侍慈忍象，一虎槖經常寂光。
意處世間離生滅，夢中塵刼浪遮藏。
即真不必冠巾毁，絕染何妨棗柏嘗。
提起超情無比句，夜来山雨落花香。
三月二十八日棗柏大士生辰六首·其五
作者：釋德洪
朝代：宋

眼蓋人寰撚美髯，年年相見晚春前。
摸蘇緣妄心俱盡，揩拭鮮陳念已圜。
指下琴方纔發越，眉間毫相見無邊。
微塵劫海依今住，生死何勞較後先。
三月二十八日棗柏大士生辰六首·其六
作者：釋德洪
朝代：宋

一刹那際入正受，互參三世妙難思。
有情夢境依此住，無量劫海不移時。
任運行藏難掩覆，随疑語默出思惟。
大哉無比金剛句，世罕知之我獨知。
三月二十八日棗柏大士生辰六首·其四
作者：釋德洪
朝代：宋

生死鶻崙無背面，摩挲把玩久嗟咨。
悟明必藉戒定慧，随順差成老病衰。
净意即空良顯決，色身對現出思惟。
千烹萬鍛知恩德，敢忘摩尼在鑛時。
三月二十八日棗柏大士生辰用達本情忘知心體合爲韻作八偈供之時在建康獄中·其一
作者：釋德洪
朝代：宋

道不藉劬勞，心唯論曉達。
圓明常了知，豈受情想雜。
如人夢馳驅，身自安牀榻。
一句脱思惟，大千挂毫髪。
三月二十八日棗柏大士生辰用達本情忘知心體合爲韻作八偈供之時在建康獄中·其七
作者：釋德洪
朝代：宋

了然心自知，法法露全體。
遣化借燈王，引手搏妙喜。
大用吾亦然，何獨居士耳。
萬里見神光，當以頂後視。
三月二十八日棗柏大士生辰用達本情忘知心體合爲韻作八偈供之時在建康獄中·其三
作者：釋德洪
朝代：宋

人間皆熱惱，我自不随情。
一室閑趺坐，天魔魂震驚。
百千大火聚，中有片玉清。
大哉慈忍力，妙湛合無生。
三月二十八日棗柏大士生辰用達本情忘知心體合爲韻作八偈供之時在建康獄中·其二
作者：釋德洪
朝代：宋

句中開活路，要汝到根本。
如射中百步，巧力觀者奮。
箭鋒相直時，何嘗落思忖。
相逢佇思間，雪峰毬子輥。
三月二十八日棗柏大士生辰用達本情忘知心體合爲韻作八偈供之時在建康獄中·其五
作者：釋德洪
朝代：宋

吾聞能障道，惟强覺妄知。
欲得長靈妙，直須無失時。
鐘聲鳴静夜，晝擊則生疑。
踞地真師子，風顛漏泄之。
三月二十八日棗柏大士生辰用達本情忘知心體合爲韻作八偈供之時在建康獄中·其八
作者：釋德洪
朝代：宋

汝常與智俱，自不與妄合。
其智自神解，成就一切覺。
諸佛方便門，衆生五欲樂。
皆依真智生，醖造乳中酪。
三月二十八日棗柏大士生辰用達本情忘知心體合爲韻作八偈供之時在建康獄中·其六
作者：釋德洪
朝代：宋

衆生各圓滿，本覺妙明心。
常用交神對，無令見慢侵。
霜刀惟切玉，妙指但鳴琴。
□與雪山子，經行煙翠深。
三月二十八日棗柏大士生辰用達本情忘知心體合爲韻作八偈供之時在建康獄中·其四
作者：釋德洪
朝代：宋

見行常潤發，種子復難忘。
倐爾情塵起，刹那心境彰。
譬如鏡中女，非鏡非紅粧。
欲證牛無角，當如龜六藏。
三月二十日夢人持獼猴見贈乞詩口舌
作者：釋德洪
朝代：宋

長臂幽姿要性靈，寫經欣得爾添瓶。
不須睡著惺惺著，窗外聞人喚便應。
三月十七老黄龍生辰
作者：釋德洪
朝代：宋

黄龍三月十有七，天下衲僧信不及。
盡道三關透者難，鼻直眼横誰不識。
滿院東風花不言，死生情盡於今日。
汨羅江上小叢林，放意說禪無愧色。
三月喜超然至次前韻
作者：釋德洪
朝代：宋

楊柳風蕭蕭，芙蕖晴熳熳。
水閣試新涼，披衣快清旦。
幽居非養高，一榻聊醫懶。
嘿觀四大空，吾復有何患。
上人超詣姿，叢林得精揀。
勿嫌白兆村，真是人天眼。
穿雲得得來，其他空非瞰。
遂爲信宿留，與子同朝飯。
三月登湘陰景醇湖山堂時江漲而雨未止
作者：釋德洪
朝代：宋

煙雨溟濛暗小窗，湖山堂下水連江。
已欣一葉浮千頃，更愛飛来白鳥雙。
上元夜病起欲寫法華安樂行品無力呼阿慈爲錄作此
作者：釋德洪
朝代：宋

重城車馬氣成霧，隔水巖叢冷欲冰。
昨夜窺窗先有月，今宵對語偶無僧。
臘高鶴骨柴崖露，病起霜鬚逐旋增。
欲寫寶書驚力乏，阿慈能爲掃寒藤。
上元宿百丈
作者：釋德洪
朝代：宋

上元獨宿寒巖寺，卧看篝燈映薄紗。
夜久雪猿啼嶽頂，夢回清月在梅花。
十分春瘦緣何事，一掬歸心未到家。
却憶少年行樂處，軟紅香霧噴京華。
上元後候季長不至作此寄之
作者：釋德洪
朝代：宋

和風凍雨上元後，斷岸橘洲春水生。
村寺獨歸江路熟，竹籬誰繫小舟横。
偶成詩句長哦罷，謾折梅花一嗅清。
想見連牀成夜語，此篇先慰遠来情。
上巳
作者：釋德洪
朝代：宋

桃花落盡柳陰成，寒食風光小雨晴。
半掩寶書憑几坐，滿庭芳草爲誰生。
上巳日有懷昔從雲庵老人此日山行
作者：釋德洪
朝代：宋

今年上巳日，久客望江南。
雙林接脩水，石路入煙嵐。
千峰出雲雨，空谷吞寒潭。
蒼杉鬰童童，秀色動雲庵。
不見庵中人，青燈耿塵龕。
空餘行樂處，攀翻聞笑談。
風光與節物，觸愁味參參。
臨高望煙靄，衰涕落春衫。
上李大卿三首·其一
作者：釋德洪
朝代：宋

臨濟三玄劈不開，近来金鏁轉生苔。
喜公袖手通關棙，同在靈山見佛来。
上李大卿三首·其三
作者：釋德洪
朝代：宋

不犯鋒芒平正偏，分明有語是無言。
尋思絕處一句好，咬破方知百味全。
上李大卿三首·其二
作者：釋德洪
朝代：宋

與人實法土難消，道火何曾口被燒。
抛出秦時𨍏轢鑽，突圝如斗兩頭揺。
上藍忠禪師贊
作者：釋德洪
朝代：宋

一法能知一切法，應機全不差毫髪。
如是知見如是解，於一切法中對待。
平生脊梁硬如鐵，衲僧尋思心智絕。
城中一室冷如冰，篆煙滅盡灰如雪。
不能争得偈
作者：釋德洪
朝代：宋

頭顱枿枿貪肉臠，眼孔巴巴憎妒聚。
但尋他人是非說，不知自己敗闕露。
鬭死他年輸與我，鬭生今日不及汝。
見時先意相不審，各自念佛修行去。
世明九客同登滕王閣索詩口占
作者：釋德洪
朝代：宋

西山出雲青未了，九客憑欄一笑時。
秋天便是一張紙，寫取江南覺範詩。
世英梅軒
作者：釋德洪
朝代：宋

平生忠孝兩難忘，乞得鄰州近故鄉。
清白夜晴千里月，肅嚴秋迥一天霜。
數行徑徹臨清曉，半印香消倚夕陽。
記取東軒談笑處，庭梅他日似甘棠。
中廬趙令生辰
作者：釋德洪
朝代：宋

孟夏南風草木薰，民歌慶節喜傳聞。
今朝雪乙呈雙瑞，後夜冰輪滿九分。
材業牛刀試小邑，家聲天派落層雲。
吞舟豈久容涔足，禁殿論思政要君。
中秋夕以月色靜中見泉聲幽處聞爲韻分韻得見字
作者：釋德洪
朝代：宋

夜清成水宿，月出波灔灔。
那知是中秋，老眼欲淒眩。
此生天地間，飄泊如蓬轉。
朅來泊湘瀕，此月凡七見。
冰輪上天衢，萬里不知遠。
夜深度明河，輪側明河淺。
西樓欲吹笛，餘聲落哀怨。
魂清到月脇，寒露紛滿面。
林光潑流泉，天大微雲卷。
阿崇具紙筆，橘亦磨破硯。
詩成月華清，幼婦與黄絹。
中秋對月
作者：釋德洪
朝代：宋

好天涼夕病衰餘，散步中庭瘦策扶。
禪客相逢宿山寺，玉輪同看上雲衢。
十分歸思懸江國，一半秋光入鬢鬚。
草露濕衣香霧重，更將毛骨洗冰壺。
乃相與濯足于落澗泉語笑不相聞於是聽其聲于習觀亭爲之詩曰
作者：釋德洪
朝代：宋

卧聽石間流水，起尋洞口歸雲。
但願一生如此，閑游更復同君。
九峰夜坐
作者：釋德洪
朝代：宋

千峰萬峰自雲雨，一宿兩宿心頽然。
不知人間歲云暮，但覺澗風吹夜泉。
地爐火燄水正泣，篝燈委昏僧未眠。
古人去我不甚遠，何必想像臨遺編。
九日
作者：釋德洪
朝代：宋

去歲重陽瘴海濱，病拈霜蘂嗅清晨。
身閑已斷思歸夢，山好仍逢稱意人。
卯飯露葵欣旋摘，夜窗風栗共嘗新。
妙年衲子應相笑，癡鈍耽源老應真。
乾上人會余長沙
作者：釋德洪
朝代：宋

兀坐思歸不舉頭，窗風爲我翻書葉。
衆中聞語認鄉里，便覺石門寒疉疉。
雲庵已作白塔新，當眼風枝心欲折。
道人叢林十年舊，古寺青燈夜相接。
失聲方欲問江南，忽憶去年淮上别。
逃空蛩然聞足音，見子令人解愁結。
地爐火冷霜月苦，一室諠譁終暖熱。
湘山破曉立俜停，秀抹鉛華餘積雪。
故應山亦爲余喜，隔岸遥看圓笑靨。
千巖佳處可同游，明日波晴當理楫。
了翁有書與謝無逸云覺範真是比丘
作者：釋德洪
朝代：宋

墮馬哭淮王，牧羊仗漢節。
古人守忠義，視死如棄禊。
吾是真比丘，死生見窟宅。
一飯不願餘，孤坐閲歲月。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其一
作者：釋德洪
朝代：宋

十方刹海毫端具，一念交參無别路。
妙明廓徹不依他，當念無来亦無去。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其三
作者：釋德洪
朝代：宋

平生百事耳邊風，儘聽人嘲詐啞聾。
跌著起来還一笑，何須半夜上孤峰。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其二
作者：釋德洪
朝代：宋

妙極玄微亦昧機，須明句裏電光飛。
眼開做夢圭峰老，笑倒鹽官百衲師。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其五
作者：釋德洪
朝代：宋

因法相逢一笑開，俯看人世過飛埃。
湘南嶺外休分别，圓寂光中共往来。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其六
作者：釋德洪
朝代：宋

根機饒我三干倍，純熟輸君一百籌。
誰似夢中憂患裏，飯餘要睡即齁齁。
了翁謫亷欲置華嚴託余將来以六偈見寄其略曰杖頭多少閑田地挑取華嚴入嶺来次韻寄之·其四
作者：釋德洪
朝代：宋

覻邏牛兒亦久如，于今正好撫憐渠。
但能收放知時節，吒吒常教旁屋廬。
予作海棠詩曰一株柳外墻頭見勝却千叢著雨時寓居百丈春晴上南原縱望萬株浩如海追前詩之失言相隨苾芻請記其事
作者：釋德洪
朝代：宋

□□積雨分陰晦，林光山色生精彩。
閑上南原看野棠，一川零亂紅如海。
柳外一株何足道，戲語謗花今日悔。
道人請我重賦詩，倉卒煩詞爲刪改。
予在龍安木蛇庵除夕微雪及晨未消作詩記之二首·其一
作者：釋德洪
朝代：宋

終夕不自寐，老逐客愁長。
寒威正折綿，歸夢不成往。
蕭驚聞打窗，氣勢頗舂撞。
地爐對殘缸，瓦溝集清響。
起看雪覆砌，秀色動屏帳。
歸來簷溜滴，坐席初未暖。
乃知春草微，已出嚴凝上。
但餘簷蔔林，落花和月賞。
予在龍安木蛇庵除夕微雪及晨未消作詩記之二首·其二
作者：釋德洪
朝代：宋

元朝喜見雪，一室譁少長。
新年方下車，故歲已長往。
和詩如奕棋，時時作頭撞。
知誰徑尋我，東墻屐齒響。
正當穩靠蒲，移几就紙帳。
宿硯已生冰，呵筆藉和暖。
一片忽飛來，墮我詩卷上。
爲置石鼎烹，茗飲聊同賞。
予與故人别因得寄詩三十韻走筆答之
作者：釋德洪
朝代：宋

天不逸羣君獨立，洞徹心胸秋色入。
於中堆積萬卷餘，筆力至處風雷集。
刃游理窟無全牛，端與腐儒到固執。
昔年囊綻露微鋩，已陟雲梯最高級。
縱令大醉賦凌雲，玄珠閉眼從頭拾。
森張秀骨真神駒，顧盻絕塵那可縶。
□□亦是個中流，恨不識君只依悒。
西園道人工文章，覽詩愧歎不復習。
野僧頑鈍誰比數，而得聽君論軻伋。
别來三月鄙吝萌，閙聞傳習新詩什。
翻瀾妙語驚倒人，氣燄霜鋒光熠熠。
此詩初得喜未展，烏鳴下啄雞得粒。
初如積水窺落霞，淺碧穠紅相間輯。
又如霜曉聽邊風，十萬軍聲何翕翕。
筆鋒正鋭物象貧，降旌狼籍詩魔泣。
嶔嶔太白不得儔，倔强退之自莫及。
蠅頭細字好生書，爲君卷束藏幽笈。
嗟予衰老百無能，園圃自鋤瓶自汲。
人間萬事一笑空，流年忽忽將三十。
形骸念念非昔人，暗中負去何其急。
朅來蹇剥猶可哂，兩眼欲昏愁淚澀。
擎盂専作口腹謀，骨立侯門聽與給。
舊山歸去成蹉跎，半年飄泊留城邑。
詩源荒涸如廢池，淺穴敗隄微有濕。
不量更擬和陽春，枯木鑽膏竹瀝汁。
夜樓無語立西風，月華如水清堪挹。
君居若耶溪水東，我舍秋河半山隰。
露冷亦應思故人，篋有緹衣餘十襲。
碧光當户應可掬，頑翠撐天空嶪岌。
撚須落日意無窮，片片催詩暮雲歙。
知君今作蟠泥翁，頭角那能久埋戢。
妙齡素有廊廟具，破衮煩君重補緝。
我亦東西南北人，從君預可揩杖笠。
早晚風雲際會時，雷震一聲龍起蟄。
予頃還自海外夏均父以襄陽别業見要使居之後六年均父謫祁陽酒官余自長沙往謝之夜語感而作
作者：釋德洪
朝代：宋

一昨游京華，壞裓變塵土。
思歸念雲山，夜夢亦成趣。
故人驟登庸，時時宿西府。
如鳥得所棲，倦適忘飛去。
從中奇禍作，失聲驚破釜。
三年王海南，放意吐佳句。
歸來駭叢林，冠巾呵佛祖。
突兀刺世眼，所至遭背數。
夫子獨凛然，高誼照寰宇。
哀憐欲收拾，奮髯排衆怒。
豈惟子義世，獨有孔文舉。
此恩無陳鮮，歲月有今古。
朅來湘楚遊，坐閲六寒暑。
今年中秋夕，水宿青蘋渚。
誰持一紙書，剝啄叩蓬户。
呼燈得款識，扶牀喜而舞。
開書有新詩，喜事遽如許。
麗如春湖曉，月映薔薇露。
筆力回春工，彷彿失風度。
湘江三百里，款段沿江路。
嶽色滿征鞍，疾驅那敢顧。
朝來真見之，了非夢時遇。
堂堂千人英，要是幹國具。
龍蛇吁莫測，涔蹄聊蹇寓。
道固有晦顯，會看跨雲雨。
天下張荆州，四海陳合浦。
當時寂寞濱，皆獲陪杖屨。
今又從公游，楚山更佳處。
詩成倚峿臺，天風吹笑語。
二十九日明白菴主寂滅之日用欲得現前莫存順逆爲韻作八偈·其一
作者：釋德洪
朝代：宋

道心固有恒，至剛定無欲。
得飽即酣卧，稱心良易足。
清歌一瓢風，笑唾千鍾祿。
誰能作九原，我欲掖埋玉。
二十九日明白菴主寂滅之日用欲得現前莫存順逆爲韻作八偈·其七
作者：釋德洪
朝代：宋

餘生老變衰，復卧癡愛病。
默觀顛倒因，聊復自随順。
負暄慶生辰，自誑倚年運。
偶然吐文章，朽木生芝菌。
二十九日明白菴主寂滅之日用欲得現前莫存順逆爲韻作八偈·其三
作者：釋德洪
朝代：宋

心馳即攝来，寂然住正念。
譬如分身集，全身方出現。
生佛識精聚，滅佛遊魂變。
分坐寶塔中，貳法君試辨。
二十九日明白菴主寂滅之日用欲得現前莫存順逆爲韻作八偈·其二
作者：釋德洪
朝代：宋

然燈有法傳，釋迦當即得。
但聞記別音，乃知無所獲。
精真妙平等，明吿恐疑惑。
永懷常不輕，好心遭捶擲。
二十九日明白菴主寂滅之日用欲得現前莫存順逆爲韻作八偈·其五
作者：釋德洪
朝代：宋

汝心有罅隙，甘受夢幻縛。
我念無異相，魔外分遮莫。
初緣五欲囚，乃得入禪樂。
自喜如弄猢，旁觀膽先落。
二十九日明白菴主寂滅之日用欲得現前莫存順逆爲韻作八偈·其八
作者：釋德洪
朝代：宋

業熟會冤憎，遂爾遭横逆。
願行報冤行，遇此真知識。
用智滅無明，以事觀色力。
當登萬煆爐，乃驗真金色。
二十九日明白菴主寂滅之日用欲得現前莫存順逆爲韻作八偈·其六
作者：釋德洪
朝代：宋

火風肆怒嗔，萬物遭蕩焚。
起止甚自若，不受冤債吞。
六情具三毒，安得有罪愆。
異哉根與境，乃得此理存。
二十九日明白菴主寂滅之日用欲得現前莫存順逆爲韻作八偈·其四
作者：釋德洪
朝代：宋

道非止精進，此意曾密傳。
宴坐歷十劫，佛法不現前。
一乘論知見，三獸分聖賢。
君看娑竭女，初不學安禪。
二十日偶書二首·其一
作者：釋德洪
朝代：宋

春林院落曲欄東，小立初迎到面風。
冰齒寒生花坼信，濕梅煙重雨毛空。
病衰老去登臨倦，節物年時氣味同。
却掩罏煙閉深閣，匆驚西日借窗紅。
二十日偶書二首·其二
作者：釋德洪
朝代：宋

此生早衰坐世故，末路易歸驚嶮艱。
臨事無疑知道力，讀書有味覺身閑。
解醫憂患臂三折，難隱文章豹一斑。
永媿山赤頭璨，不令姓氏落人間。
二月二十一日奉陪季長遊嶽麓飯罷登法華臺賦此
作者：釋德洪
朝代：宋

法華臺上憑欄久，吹鬢東風晚雨晴。
斷岸平横千雉堞，道林遠在一牛鳴。
喜餐水餅清明近，開徧山茶杜宇聲。
想見京塵遮便面，應思攜手此中行。
二月大雨江漲晚晴作三首·其一
作者：釋德洪
朝代：宋

春寒作意攪吟魂，欲出雲濤已濺門。
入畫瀟湘連雉堞，落梅煙雨暗江村。
依蒲覓句壯心在，附火抄書老眼昏。
一掬幽懷收拾得，謾題窗紙與誰論。
二月大雨江漲晚晴作三首·其三
作者：釋德洪
朝代：宋

投老歸来椘水濱，水清聊可濯衣塵。
拚心樂事都還汝，入手清閑不與人。
尚有笑談消白晝，更無情緒管青春。
暗驚少日王城外，走馬争先看寶津。